text:
E resort ta gana cuatro TripAdvisor 2020 Travelers’ Choice Best of the Best Awards demonstrando cu amor semper ta gana na Bucuti & Tara Beach Resort
EAGLE BEACH, Aruba – Juli 1, 2020 – Amor, un di e sentimentonan di mas poderoso na mundo, por wordo experencia den Caribe na Bucuti & Tara Beach Resort segun TripAdvisor®. E website di mas grandi y poderoso di mundo a caba di anuncia su 2020 Travelers’ Choice Awards. Pa 5 aña consecutivo y entre hopi competencia, Bucuti & Tara a wordo nombra No. 1 Hotel pa Romance den Caribbe y No. 8 Hotel pa Romance na Mundo.
Completando e honornan aki, Bucuti & Tara a wordo nombra e No. 1 Hotel den Caribe y su trahadornan a wordo premia No. 3 pa Servicio den Caribe. Bucuti & Tara su hogar na Eagle Beach tambe a haya honornan top manera e No. 4 Beach den Caribe y No. 7 Beach na Mundo.
Den un mundo yena cu diferente tipo di media, reviews y premionan, TripAdvisor ta lo ultimo den biahamento. Den un 2020 YouGov Brand Index, participantenan a indica cu e brand cu ta duna nan e impresionnan di mas positivo ta TripAdvisor cu un score di 85.4%, cu ta substancialmente mas compara cu otro potencianan mundial manera Booking.com cu 76%, Amazon cu 74% y te asta Google cu un score di 71%.
Ganadornan ta wordo calcula a base di e calidad y cantidad di miyones di reviews, opinionnan y ratings colecta riba TripAdvisor den aña 2019, prome cu e pandemia. Cu mas di 8.7 miyon di companianan registra riba TripAdvisor, e premionan aki ta un testament na e servicio y calidad cu ganadornan ta duna na nan clientenan constantemente.
“Esaki tawata un aña duro pa nos industria, pero e deseo mundial pa sigui explora, sea si e destinacion ta un ora leu of na otro banda di mundo, ta sigui persisti fuertemente. Nos ta apasiona di guia biaheronan na e experencianan bunita y mihor cu tin, specialmente e cosnan bon cu ta wordo reconoci den un hotel, restaurante of aerolinea cu ta haci tur locual nan por pa asina brinda e mihor servicio posibel.” Lindsay Nelson, chief experience y brand officer na TripAdvisor ta conta. “E Travelers’ Choice program ta un manera cu biaheronan y bishitantenan di restaurant por beneficia di experencianan di otro hende, pa asina nan por plania e biahe perfecto cu ta na acuerdo cu nan deseonan, budget y style.”
“E ta continua di ta un honor increibel pa ta TripAdvisor su No. 1 Hotel den Caribe, No. 1 Hotel pa Romance den Caribe y mas” ta wordo conta door di Ewald Biemans, doño/CEO di Bucuti &
Tara Beach Resort. “Nos ta lesa y responde cu accion y den forma escrito na cada review y e premionan aki ta un testament na nos huespednan leal y nos team di trahadornan duro cu ta berdadero profesionalnan di hospitalidad.”
Perfeccionando e vakantie di mas romantico den Caribe
E no ta un secreto cu Bucuti & Tara ta situa y ta cuida un di e pida nan di mas bunita di nos naturalesa, rondona door di santo blanco cu ta acompaña e awa blauw di Eagle Beach. Un ambiente romantico y trankilidad ta yena e aire rond di bo manera bo drenta e propiedad.
E proceso pa bira e Caribe su No. 1 Hotel pa Romance ta resulta despues di dedicacion y consistencia intenso di e hotelero apasiona y premia Ewald Biemans. Biemans a dicidi hopi añanan atras cu Bucuti & Tara no lo ta tur cos pa tur hende, encambio e lo ta completamente dedica na amor y parehanan romantico, locual ta exclui casi tur otro cos manera biahenan familiar of biahenan den grupo. Na Bucuti & Tara, sustainability y wellness ta extensionnan di su compromiso na romanticismo. E Caribe su prome y unico carbon-neutral hotel ta cuida su hendenan mes un bon cu e ta cuida e planeta.
For di e momento cu un pareha ta haci su reservacion, nan concierge personal ta cuminsa yuda nan prepara pa e biahe di mas romantico di nan bida. E concierge ta cuminsa cu un pre-arrival survey, cu ta indica nan preferencianan y cu ta yuda e concierge escohe opcionnan adecua pa e pareha. E concierge team ta crea un agenda cu opcion elegante y exclusivo manera sunset sailing riba un yate priva, un picnic moderno, un pelicula bou di streanan of un cena romantico den un cabana priva cu butler service. E romance concierges por haci tur aspecto di un pareha su estadia exclusivo, por ehempel door di brinda e VIP airport arrival and departure service, experiencianan di wellness, sea un beach bootcamp pa dos of un les di yoga priva cu Aruba su top instructornan di yoga, of tambe lo por simplemente pasa un momento romantico mientras e pareha ta wordo sirbi door di un butler riba beach.
E popular adults-only resort ta ofrece cada huesped espacionan amplio paden y pafor. Pa añas caba Bucuti ta reconoci pa su social distance – parehanan no tin cu ni haci nan check-in na un front desk. Nan concierge personal ta saluda nan na e entrada y ta hiba nan na nan camber pa asina nan completa nan check-in via iPad. Parehanan ta relaha riba loungers sofistica y por bai explora Bucuti su beach trankilo. Sun loungers luhoso tin 8 meter di distancia pa asina cada pareha por tin privacidad completo sin tin cu worry cu hende ta hala serca di nan y pa asina nan por enfoca riba otro.
TripAdvisor su senior researchers ta comparti informacion nobo tocante biaheronan
Hunto cu e anuncio di e ganadornan di e 2020 Travelers’ Choice, TripAdvisor su senior researchers a tene un webinar special pa comparti informacion di nan users. Tin un demanda grandi pa biahenan aisla y romantico cu un index di 123 (siendo cu 100 normalmente ta e averahe) y tin un deseo mas grandi pa experencianan pafor of cu mas espacio, locual a score 117 entre esnan cu ta gusta bai beach y 151 pa excursionistanan. Mientras e mundo ta
pasando door di e efectonan di COVID-19, TripAdvisor ta revela cu amantenan di biahe a cuminsa book biahenan atrobe.
Bucuti & Tara Beach Resort: E destinacion mas
saludabel y seguro den Caribe
Manera e hotel di mas eco-certifica den region, Bucuti semper tawata tin atencion mayor pa salubridad y seguridad di su huespednan y e planeta. Su protocolnan di seguridad nobo contra COVID-19 a wordo guia door di e reglanan y recomendacionnan di Center for Disease Control, World Health Organization y tambe a wordo evalua personalmente door di doctornan y verpleegsters di ICU (intensive care unit) cu a keda na Bucuti & Tara durante e lunanan di Maart y April.
Cu e experencia di check-in completamente touch-free, combina cu protocolnan di seguridad grado hospitalario y hi-tech, y cu Aruba su seyo di Health & Happiness Code, huesped por ta sigur cu nan por relaha y ta den vacation mode durante nan estadia na Bucuti & Tara Beach Resort.
Pa haya sa mas, bishita Bucuti.com.


c: text/html

text:
Na 2018, Ministerio di Desaroyo Teritorial, Infrastructura y Medio Ambiente a traha e concepto di ley di prohibicion di producto cu ta dañino pa medio ambiente di Aruba (AB2019 no.67).
Prohibicion di e productonan y nan uzo ta encera:
1. Productonan di plastic di un solo uzo.
2. Productonan traha di foam “polystereen” di un solo uzo.
3. Productonan anti-solar cu e ingrediente kimico “oxybenzone”.
4. Uzo di blasnan (ballonnen) y plastic confetti den aire liber of laga esakinan los di un of otro manera den medio ambiente. Esaki ta segun art. 17 di e ley y tambe conforme e Algemene politieverordening (APV) art. 55a (AB1995 no GT8).
Na december 2019, DNM a anuncia un periodo di transicion y cu e ley ta drenta na vigor pa 1 juli 2020. Algun siman atras, Directie Natuur en Milieu (DNM), conhuntamente cu Directie Economische Zaken, Handel en Industrie (DEZHI) y nan departamento IDEA, a informa e sector di comercio riba e cambionan di e ley cu nan mester tene cuenta cune pa un medio ambiente mas sostenibel y saludabel pa naturalesa y hende.
Mundialmente ta haci hopi campaña di conscientisacion y informacion cu e meta pa stop of minimalisa uzo di e productonan di plastic di un solo uzo. Aruba tambe lo intensifica e campañanan di conscientisacion pa asina por trece un cambio den mentalidad, como tambe e habitonan cu ta causa demasiado desperdicio cu ta afecta bida marino y terestre. Varios estudio scientifico a determina cu e kimico “oxybenzone” ta afecta nos coralnan y bida marino.
Kico ta ta prohibi?
Saco di plastic destina pa un solo uzo, cu of sin man. Tin excepcion pa esunnan cu ta parti na aeropuerto pa motibonan di seguridad;
Saco di plastic cu tin poni den supermercado pa hinca fruta of berdura aden;
Bekers/cups di un solo uzo di plastic of foam (polystyrene);
Bestek di plastic di un solo uzo manera: cuchiu, cuchara y forki;
Straw (Pijp) di plastic. Tin excepcion pa straw cu ta uza den hospital pa motibo medico;
Tayo di un solo uzo di plastic of foam (polystyrene);
Roerstaafjes (stirrers) pa bebida;
Plastic di un solo uzo/foam(polystyrene), manera e cahitanan (foam boxes) cu of sin tapadera cu ta uza pa pone cuminda aden na fast food/restaurantnan, supermercado y food trucks pa uzo inmediato;
Productonan anti-solar cu ta contene kimico “oxybenzone”;
Tambe ta prohibi pa haci uzo di blasnan (ballonnen) y plastic confetti den aire liber of laga esakinan los di un of otro manera den medio ambiente. Pues no por laga esakinan bay den biento of den lama. Mester ta responsabel con bo ta haci uzo di blas.
Na cual manera ta prohibi e uzo di e productonan?
E prohibicion aki ta encera importacion, produccion, benta, distribucion y otorgamento di e productonan menciona.
Esaki no a bin sin mas, e ley ta uno funda y tin un base solido. A brinda comercio y comunidad suficiente tempo pa haci e cambionan necesario pa por cumpli cu e ley. Ta di menciona cu tin producto alternativo y ecologico cu ta apto pa nos medio ambiente (milieuvriendelijk). Haciendo esaki bo por yuda sigura un medio ambiente mas saludabel pa nos futuro generacion.
DNM a haci e yamada pa adapta nos manera di consumo y compra. Por haci uzo di productonan alternativo, duradero of natural. Pa medio di su campañanan di conscientisacion y informacion, DNM lo sigui conscientisa pueblo di e daño cu polucion di plastic ta causa na nos medio ambiente.

robotstxt: allowed

filter: keep


text:
Na E reunionnan Di e Lombra pa Un relashon
tempu pasá nan a yega Na nos bida
E sita ku e hende, E mucha den e region Di lombra, enfrente di internet, Manera hopi otro sirbishi di industria
Bo por scucha un krónikanan, Manera e introdusí na kla Riba internet yudansa pa haña Bo alma gemelde, i den Futuro, krea un famia fuerte, Tin otro denunsia.
Segun e estadístika, e aña, E ta di diborsio alkansá E, ora ku e instrukshon A sigui falta di un aña. Lugá di its di lombra Mester a destin'haña remente Nan alma gemelde, e aktitut Ku e ta bai pa Generá mas faborabel. Nos lugá, ib presentá e Evaluashon di e confiabilidad pa Kada persona ku Bo ta Bai e coleccion di its Den liña pa un relashon Grave riba e region di Lombra den nobo nivel i Tur e sirbishi di e Sitio ib gratis.
PISO.De AÑA.TIN HOPI TEMPU NO TA BON BIDA HUMORSTICO.DESEO HAÑA UN BON MUHÉ NA UN BIDA DI AMOR I PA KOMPARTÍ E OPORTUNIDAT NA E MUCHANAN BON NO TA UN FALTA.PAN PA TUR.
Mester di un faborito di E hendenan mas grandi di Aña den.
E primogénito di e konfiansa Den nan mes, di nivel Haltu, e presensia di inteligensia Ta bon bini.
Nos un bon par dos Kisas, ta i aña.
Laga nos bai biba huntu aña.
Dos plania duna lus. Pa e, nos: persona salú, Deporte, sin malu habits, kapasitá, Desarrollados na education ekstraordinario di E mucha.
E patu importante ku diseña Na confiabilidad di e sosio
E restu di e details Den korespondensia ku sita priva. Buska di e recital hende No malu habits, di primogénito Ku un ex sòldá, pa Krea un famia.
Bon dia di tur used.
Mi ta un hende normal Ku e nesesidatnan i deseo. Un di tempu na e Sitio no a pasa. Escríbenos, lo bisa ku ta Ken no simpatía mata i Di komunidat di interes den Bo laga nos tin un Reunion den e communication e Cónyuge ta topa den e Region teniendo na kuenta e Confiabilidad i e por ta Kontra ku bo alma gemelde Na kla riba internet. Dispone di tur e sirbishi Gratitut di its. Solamente topa na un relashon Grave i instrukshon.


text:
Mishon
Nos ta ofresé estadia na grandinan di e komunidat di Kòrsou ku tin mester di kuido i di e forma ei nos ta kontribuí na konservashon i mehorashon di nan kalidat di bida.
Vishon
For di un palèt di akomodashonnan semimural i intramural nos ta brinda grandinan kuido responsabel ku ta kaluroso, humano i kariñoso.
Nos ta un instituto di kuido ku un konosmentu amplio i ku hopi eksperiensia. Nos ta disponé di personal envolví i kapasitá ku ta hasi posibel pa brinda e kuido ku nos ta para p’e. Di e forma aki nos por brinda nos grandinan un diversidat i kompleksidat di kuido di un forma responsabel dirigí riba kada nesesidat di kuido.
Loke nos ta ofresé ta konsistí di kuido, enfermeria, tratamentu i guia. Nos ta enfoká na promé lugá riba e personanan ku tin mester di kuido i riba e personanan ku ta deseá di konta eventualmente riba kuido. Konstantemente nos ta buska maneranan pa hasi soño i deseonan di nos klientenan posibel. Tambe den nos maneho nos ta sòru pa nos klientenan tin direkshon riba nan propio bida i nos ta yuda mehorá e independensia di nos klientenan.
Nos alohamentunan ta organisá mas chikí posibel. E aksento den nos akomodoashonan ta sintá riba imitá e esfera agradabel manera den e situashon original na kas.
A base di palabrashonnan konkreto i kla tokante e kuido ku nos ta brinda i e gruponan di kliente pa kua nos ta traha, nos ta traha den estrecho koperashon ku otro institutonan di kuido na Kòrsou ku ta brinda enfermeria i kuido. E preferensia ta pa e koperashon aki tuma lugá for di un aliansia organisatorio bou di kua e institutonan aki ta kai. Esaki ta salí for di e punto di bista ku kombiná forsa ta brinda e mihó posibilidatnan pa por yega na bon kuido i un bon organisashon di kuido.


text:
Siguiendo cu e relato di Parlamentario Alvin Molina, den conferencia di prensa di Diaranzon, refiriendo na e bishita di Director di ImSan Dr. Rajnherc y Director Suplente señora Ivy Swaen, na Parlamento, E di dos punto clave cu Parlamentario Molina a menciona ta “calidad di servicio”. Kico e fusion ta nifica pa e servicio duna na e clientenan, kiermen e trato pa e pashentnan na ImSan.
“Tampoco a haci ningun onderzoek kico ta e efecto di fusion riba e calidad di servicio. Nos no a wak un onderzoek asina”, Molina a acentua.
E parlamentario a sigui bisa cu mayoria di loke ImSan tin, HOH no tin. Por ehemplo e bestraling (radioterapia) y e operacionnan di wowo. ImSan tambe tin oncologia, KNO Arts, Cirugia Plastico, Departamento di Sterilizacion “top of the line” y hasta HOH ta haci uso di esaki.
“ImSan mester a bringa nuebe aña pa nan por a haya nan mesun laboratorio. Hendenan di pariba di brug lo mester a bay ta pabao pa haci un simple test di sanger of urina. Pa cu e servicio nos no mester pensa solamente riba e pashentnan; e clientenan di ImSam, pero tambe tin 270 hende cu ta traha na ImSan di cual mas cu 90% ta hende local. Varios di nan a bin di HOH y no kier bay bek eynan. Anto, ki efecto un fusion lo tin riba nan? Tampoco tin un estudio riba esey”, Parlamentario Molina a remarca.
Papiando di calidad, el a sigui bisa, algo cu mester ta hopi orguyoso di dje, ta cu ImSan ta riba rand pa haya e JCA Accreditation, cu si tur cos ta bon lo sosode e aña aki.
“JCA ta e Joint Commission Internacional” cu ta un bureau mundialmente renombra, pa acredita e servicio medico, y esaki ta encera e edificio, ekiponan, remedinan utiliza y e seguridad pa pashentnan tambe”, e parlamentario a splica.
Seguidamente Parlamentario Molina a referi na e di tres punto clave cual ta “Kico ImSan ta nifica pa San Nicolas” y, kico un posible fusion lo nifica pa e comunidad aki.
“E JCA Accreditation aki mes lo pone Aruba riba e mapa internacional di turismo medico. Aruba mes, ora nos manda hende afo, nos ta mira cual instituto medico, cual hospital tin e JCA Accreditation aki, pa nos scoge unda nos ta manda nos hendenan. Imagina bo awo si nos tin aki na Aruba un hospital cu e standard ey, sigur ta un orguyo pa Aruba, pero ta un orguyo pa San Nicolas tambe”, Molina a comenta.
Parlamentario Molina a expresa cu den pasado, nunca HOH a worry cu ImSan. El ta haci uso di e servicionan di ImSan si, pero hasta diez aña pasa ainda e tabata bisa pa basha ImSan abao. “Y awo cu ImSan a bira un diamante chikito, manera docter Rajnherc ta yame, nan kier tume over”, Alvin Molina a remarca.


text:
Kralendijk – Faltando 2 siman pa Regata, nos por bisa ku preparashon nan ta kanando den gran forma pa loke ta trata ‘Bonaire Regatta 2019’. Manera ta konosí, e aña aki nos ta selebrá e di 52 edishon di ‘Bonaire Regatta’ i esaki lo bira un selebrashon grandi, ku ta kuminsá dia 9 di òktober i ta terminá dia 12 di òktober 2019. E aña aki atrobe tur kos lo konsentra den Playa. Tantu e karedanan riba laman i e festival. Riba djarason 9 di òktober pa 2’or atardi na ‘Fòrti’ lo kuminsá ku inskripshon ofisial pa partisipantenan ku ke kompetí den Regata. E karedanan riba laman ta ranka sali djaweps 10 di òktober for di 9’or di mainta. Kas di Regata ta bira e sitio kaminda mayoria boto chikitu lo drenta awa i lo bin direkshon di Kralendijk. Djabièrnè ta e di 2 dia di kareda ku ta terminá ku un ‘happy hour’ di 5’or pa 7’or di atardi ku bon ambiente pa tur hende por gosa di dje kantu di laman. Riba e di 3 dia ku ta e último dia di Regata lo tin e ‘boat party’, den bahia di Kralendijk. Anochi lo tin e seremonia di entrega di premio riba e ensenario prinsipal di Regata den Playa. Manera tur aña tin e karedanan entre yate, optimist, sunfish, windsurf i kitesurf, Microboats, boto di piskado I mas. E team di Regatta ta hasiendo hopi esfuerso pa stimulá partisipantenan lokal I internashonal pa engrandesé nos Regata. Kant’i awa riba malekon durante dia di djaweps I djabièrnè tin entre otro lès di traha microboats I tambe lès di windsurf. E lesnan aki lo ta gratis pa tur hende. Ku esaki Hype Events kier stimula e deporte nan aki I lanta e interes prinispalmente den nos hobenan pa ku e deporte nan aki. Djabièrne ta bai tin shou di windsurf i seadoo. Tambe tin un aria pa mucha na unda nos muchanan por disfrutá di diferente wega entre otro di weganan di awa. Nos kier a gradisí tur nos spònsernan i esnan prinsipal ku no a duda niun ratu so den Regata.
Sigun dianan ta aserkando lo tin mas rueda di prensa pa pueblo di Boneiru ta bon na altura di e último desaroyonan i tambe por sigui nos via retnan sosial.
Nos ke enkurasha e komunidat di Boneiru kompletu pa bin disfruta di e kompetensia nan riba laman durante e dianan di Regatta.
Pa mas informashon of pregunta relashoná ku Regata por tuma kontakto ku e organisashon riba 7890015 òf bishitá e wèpsait ofisial di Regata: www.regattabonaire.com


text:
China ta lansa fondo di invershon di 10 bion euro den Europa.
China a lanta un fondo di invershon di 10 bion euro pa finansiá proyektonan den Europa Sentral i Oriental. Promé Den e dianan tras di lomba, Minister Li Keqiang a lansa e fondo ofisialmente, na e siudat Riga di repúblika di Latva. (Letland). E banko di mas grandi na China, Industrial and Commercial Bank of China (ICBC), lo bai manehá e fondo. E fondo finalmente mester sòru, pa 50 bion euro keda invertí den infrastruktura, produskhon di teknologia altu i produktonan di konsumo. Ounke na promé instante e invershonnan ta dirigí riba paisnan den Europa Sentral i Oriental, e fondo lo bai atendé tambe ku proyektonan den otro pais, den kaso ku esakinan ta relevante pa aktividatnan chines. Según gobièrnu di China, aña pasá empresanan chines a invertí mas ku 5 bion dòler den e region.


text:
3 di ougùstùs
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
3 di ougùstùs ta e di 215 dia di aña (216 den un schrikkeljaar) riba e kalènder gregoriano. Ta resta 150 dia pa e aña terminá.
A sosodé[editá | editá fuente]
- 1973 - Na tur seis isla di Antias Hulandes a tuma lugá e elekshon pa Parlamento di Antias Hulandes.
A nase[editá | editá fuente]
A fayesé[editá | editá fuente]
A selebrá/konmemorá[editá | editá fuente]
- Venezuela - Dia di Bandera


text:
Dialuna cu a pasa den un rueda di prensa di Gobierno, Minister di salubridad Publico, Dangui Oduber, hunto cu prome minister Evelyn Wever-Croes, a anuncia publicamente e Expression of Interes. A splica cu Gobierno a publica un documento den medionan di comunicacion, unda tur esnan cu tin interes pa desaroya un pilar economico di cannabis medicinal, sea cultiva, planta y exporta, por expresa nan interes cumpliendo cu tur e rekisitonan.
Gobierno a stipula 21 condicion cu tur grupo mester cumpli cun’e na momento cu nan kier cuminsa explora tipo di negoshi aki. Gobierno ta den proceso pa cambia e ley di Landsverordening Verdovende Middelen. Esaki a bay DWJZ. Despues e lo mester bay Raad van Advies y finalmente debati den Parlamento pa haci’e posibel cu por exporta cannabis pa traha e producto final medicinal.
Pa por haci esaki Gobierno mester institui un departamento nobo, un Bureau Medicinal Cannabis, cu lo bira e instituto oficial di gobierno cu por exporta loke ta wordo produci na Aruba. E produccion lo cay bao di controlnan hopi estricto. Na momento como pais bo kier exporta pa traha e producto final di Cannabis, sea ta un azeta, un crema, un pildo, un capsule di dje, esnan cu ta importa tin condicionnan hopi estricto. Tin cu haci test, tin cu cumpli cu Good Agriculture Practice, etc. y hopi condicionnan estricto prome cu yega eynan.


text:
Willemstad, 6 di mei 2022 – Durante e reunion mensual di Komishon Sentral di Sindikatonan (CCvV) ku a tuma lugá dia 5 di mei último, sr. Ronaldo Abrahams di e sindikato di polis NAPB, a pasa e presidensia di CCvV pa sr. Frensel Josefina di sindikato SITEK.Sr....
Seguridat sosial na trabou den e institutonan gubernamental Mas atenshon pa seguridat sosial den e aparato gubernamental lo por kontribuí na un aparato ku ta traha mas efektivo? Seguridat sosial ta kondusí na un esfera di trabou kaminda trahadónan ta sintínan liber...
Durante un enkuentro ekstraordinario di ‘Centraal Georganiseerd Overleg in Ambtenarenzaken’ (CGOA) tené na Base di Marina Parera, Gobièrnu i sindikatonan di trahadónan di Gobièrnu a firma un akuerdo, riba Djaluna 7 di febrüari ultimo; esaki tabata pa formalisá e...
Ta start ku konsulta sektoral di Hustisia i Enseñansa WILLEMSTAD, 26 di yanüari 2022 – Den luna di febrüari próksimo lo inisiá ku konsulta sektoral den kuadro di CGOA ku e sektornan di Hustisia i Enseñansa. Riba base bilateral e organisashon representativo den...


text:
DIMAS ta recorda clientenan cu nan mes ta responsabel pa e peticion di permiso cu nan entrega. Desde maart ta posibel pa entrega un peticion di permiso na DIMAS via un formulario online. Na e momentonan aki solamente 10% di e peticionnan di permiso ta wordo ricibi den forma personal y 90% ta sosode di forma online via di nos e-form.
Pa medio di e comunicado aki DIMAS ta duna su clientenan algun tips di kico pa hasi den cierto casonan.
- Tin clientenan cu ta hasi uzo di un tercera persona, por ehempel un tramitador pa entrega su documentonan ta core riesgo cu e peticion ta wordo entrega di forma incorrecto of incompleto. Maske cu e website ta den diferente idioma pa facilita e usuario pa haci e tramitenan su mes, hopi ta esnan cu ta recuri na busca personanan of empresanan pa haci nan tramite na DIMAS. Peticionnan entrega incompleto of entrega sin documento, no lo por ser trata. Den e caso aki e cliente mester acudi serca su proveedor di servicio pa duna e keho pa incumplimento ya cu e riesgo aki ta core p’e. DIMAS ta encurasha tur hende pa haci e tramitenan pa cu nan permiso di estadia nan mes, pa asina segura nan mes cu ta cumpli debidamente.
- Un email personal ta importante pa comunicacion cu DIMAS. For di momento di entrega un peticion te na final ora tin un desicion, tin diferente momento cu DIMAS lo ta comunicando cu e cliente. Clientenan cu suministra email di otro persona, tin e riesgo di keda dependiente di e persona aki y ta core cu e riesgo di no reacciona na tempo ora cu DIMAS pidi pa cierto accionnan di parti di e cliente.
- Uza e Tracking tool pa sa e avanse di bo peticion. Tur persona por sigui e avance di nan peticion dor di hinca e number di cliente (CRV nummer) den e track and trace tool riba DIMAS su website dimasaruba.aw. Peticionnan entrega sin documento of entrega incompleto, no lo por ser trata door di DIMAS y esaki lo ta visibel tambe riba e track and trace tool (no order status available). DIMAS ta trahando riba un “backlog” cu a surgi den peticionnan ricibi. Tur cliente lo ricibi un contesta. Ora cu den e track and trace tool ta indica cu bo tin un documento: Ready for Pick Up bo persona no lo mester acudi na DIMAS pero mester keda pendiente y na e emailadres registra durante di e peticion via di cual DIMAS, lo mand’e pa e cliente. Actualmente DIMAS no ta emitiendo carchi.
- Autorizacion pa declaracion di entrada di Departamento di Impuesto. Clientenan di DIMAS no mester buska e declaracion aki mas na Departamento di Impuesto. Den e formulario online di peticion di permiso e persona ta marca/duna DIMAS autorisacion pa valida e entrada of existencia di e empresa na Departamento di Impuesto.
- Clientenan cu no ta di acuerdo cu un desicion tuma, tin e derecho di haci apelacion. Clientenan cu hasi apelacion por entrega nan carta di apelacion via di nos e-helpdesk riba website di DIMAS dimasaruba.aw.
Nos ta pidi nos clientenan pa sigui nos facebook y website pa informacion of notificacion di cambionan cu tin na caminda den proceso di permiso.
Nos ta encurasha tur persona cu por entrega nan peticion online pa sigui haci uzo di e servicio aki pa asina evita aglomeracion di personanan na oficinanan di DIMAS. Tur otro servicio lo continua di forma digital via di e e-helpdesk riba e website di DIMAS www.dimasaruba.aw.


text:
Diasabra anochi manece diadomingo a nota un situacion hopi alarmante. Un biaha mas manera ladron di anochi, a habri sluis y laga awa sushi bay lama. E situacion ta uno alarmante. Riba 14 di januari 2022 ya 24ora.com a publica riba e situacion aki. E hotelnan den e area no por mas cu e situacion aki. Holo stinki ta penetra te hasta den camber di hotel. E no ta un secreto ora cu bo pasa den e area di RWZI, Amsterdam Manor y Eagle cu un holo stinki ta penetra den bo auto.
Mientras awa sushi ta bay den nos lama, gobierno y Minister Ursell Arends ta na soño. Prome tabata evaluando pa pone RWZI bou di Utilities Aruba, djey lo a firma un acuerdo cu un compania Hulandes pa tuma over RWZI y privatis’e. E echo ta si cu e no ta normal cu ainda den e epoca aki cu ta laga awa sushi bay lama manera un gol sin keeper.
E tempo ey un parlamentario di partido AVP tabata masha critico riba e maneho di gobierno relaciona cu e tema en cuestion. A elabora ampliamente e tempo ey riba un rapport cu a sali na luz di dia riba supuesto contaminacion di nos beach.
Ta teme cu e situacion alarmante di RWZI por bira e proximo crisis economico. Turistanan ta comenta den diferente grupo cu e holo ta uno insoportabel y cu a paga asina hopi placa pa bay dinner den un holo di pupu. Ta spera cu pronto yega na un solucion pa cu e situacion aki.


text:
Den e periodo di 5 pa 7 di desèmber Fundashon pa Konsumidó a bishitá 16 supermerkado pa anotá preis di e produktonan di makutu di Pasku. A anotá preis di 120 produkto for di vários kategoria, entre otro ham, orea, biña, ròm, serbes, limonada, anasa den bleki i hariña. Supermerkadonan ku a partisipá na e komparashon di preis aki ta, 2000, Arco Iris, Arti’s, Best Buy, Bon Bini, Boulevard, Centrum Mahaai, Centrum Piscadera, Colon Supermarket, Esperamos, Exito, Mangusa Rio, Mangusa Hyper, Van den Tweel, Ruyterkade i Vreugdenhil. Pa asistí konsumidónan den nan kompra di fin di aña, Fundashon pa Konsumidó a hinka tur e sifranan den un tabèl i a hasi un análisis di esakinan. Fundashon pa Konsumidó ke enfatisá ku nos no a tene kuenta ku kalidat, ni tampoko pais di orígen den e komparashon di preis, esaki por tin influensia riba e preisnan.
Bon Bini Supermarket, esun mas barata!
For di nos análisis di pakete di Pasku, Bon Bini supermarket a sali e supermerkado ku mas tantu produkto na mihó preis. Di e 120 produktonan ku wòrdu anotá, e supermarket aki tin 24 produkto na un mihó preis. E produktonan aki ta Pekelé, Makrel, Salmou ku wesu, Filèt di Galiña, Orea, Bòter di Pikalili marka Koeleman, aseituna ku pipita di marka Eureka, karabanso, rom San Pablo (70cl),
ponche Kuba (75cl), whisky Scotch Special (70cl + 1.5ltr), Whisky High Commisionair (70cl), Soda Water di marka Selters (500ml), Anasa den bleki di marka Dole (8oz + 20oz), Anasa den bleki di marka Roland (8oz), Rasenchi marka Ligo (250gr), Buskuchi Noel, Mayonaise marka Kraft (15oz + 30oz) i Mayonaise marka Remia (500ml) i chukulati Arcor i Bon o Bon (119gr).
E di dos supermarket ku mas mihó preis a resultá Mangusa Hyper ku 21 un produkto i e di tres supermarket ku mas mihó preis a resultá di ta Mangusa Rio Canario ku 19 produkto.
Mangusa Hypermarket e supermerkado mihó surti
Di akuerdo ku resultadonan di e análisis di pakete di Pasku ku Fundashon pa Konsumidó a hasi, Mangusa Hypermarket a resultá e supermerkado mihó surti ku 91 produkto for di e pakete di 120 produkto. E di dos supermerkado a sali Esperamos Supermarket ku 88 produkto, siguí pa Mangusa Rio Canario ku 87 produkto.


text:
For di e casa di Pau Sra Jenny ta informa nos cu for di mainta nan como famia a keda informa di diferente voice note ta core rond cu a haya Pau na Colombia etc. Pero Sra Jenny ta confirma na Masnoticia cu esaki ta rotundamente falso. Nos tin e speransa di haya sikiera un noticia unda Pau por ta. Diamars mainta tres conocir/familiar a subi lama pa bay direccion costa di Colombia pa wak kico por a keda haya, debi cu a haya un notificacion cu a mira algo na costa di Colombia pero no sa kico e por ta, pero ta keda pendiente di noticia for di esnan cu a subi lama.
( relaciona cu e audionan cu ta core Sra Jenny ta informa cu no kere e audionan di cu a haya Pau na Colombia esei no ta e caso, pero si tin tres persona a subi lama pa bay na costa di Colombia y haci un buskeda manera e informe cu nan a haya cu lo a mira algo )


text:
ORANJESTAD – Miembronan di Kiwanis Club of Aruba (KCA) ta druk preparando pa e Charity Gala di 2022 cu tema “Cirque du Soleil” cu ta bay tuma lugar dia diabierna venidero 18 di november den e ballroom completamente nobo di Renaissance Convention Center.
Musiconan confirma ta Buleria, ‘N Fuzion, Tsunami, DJ Edson y pa pone un ambiente total Ataniro ta uni den e line-up. Entretenamento acrobatico confirma ta e famoso RCC Aruba cu lo haci un ‘midnight show’, y Aerial Dance & Performance Aruba cu lo provee baile y actonan aerial durante henter anochi. Huespednan por disfruta di un buffet, open bar pa biña, whiskey, craft beer y mojitos.
E fiesta aki ta e oportunidad mas grandi di KCA pa recauda fondo, pa asina por sostene diferente fundacionnan y proyectonan cu ta conta riba KCA anualmente, manera Fundacion Ban Uni Man pa Cria Nos Muchanan, Fundacion Pa Nos Muchanan, Back to School, Kiwanis One day, Pasco den bo Bario, Traffic Awareness Campaign, Clint Whitfield Outstanding Students Award, Smile Makers y e Panda Book.
Jane Wever-Vermaas, chair di e fundraising committee di KCA:”Pa dos aña largo KCA no por a organisa e gala aki, pues no por a recauda fondo debidamente y mester a pensa otro manera pa cumpli cu nos compromisonan na e diferente organisacionnan.
For di comienso por ripara for di e mercado cu comunidad di Aruba a haya falta di e fiesta aki, e mesanan di VIP a bay manera pan cayente
E gala caritativo ta bay tuma lugar dia 18 di november na Renaissance Convention Center, di 8:30 pa 2:30.


text:
Ta buscando personanan cu hopi gana pa traha cu mucha y hobennan
ORANJESTAD, Aruba: Na YMCA Dakota y San Nicolas na e momentonan aki tin funcionnan habri. E funcionnan habri cu nan tin ta Youth Worker cual ta funcion di part time y full time. Directora di YMCA, Rachel Croes, a splica cu nan ta buscando personanan hoben cu hopi energia cu tin e gana di traha cu mucha y hobennan cu un edad di 4 aña te cu 17 aña.
Nos tin 2 funcion habri na YMCA Dakota y 1 na YMCA San Nicolas pa Youth worker. Un otro funcion habri ta pa Intern Beleids medewerker”, Rachel Croes a indica. E funcion aki e persona lo traha tanto na YMCA Dakota como YMCA San Nicolas. Esaki ta pone cu e Youth Worker lo tin un luga vast, pero e Intern Beleids medewerker lo mester tin rijbewijs y auto propio pa asina e por move entre e dos luganan di YMCA.
Pa e posicion di Youth worker, e persona su trabou lo ta crea relacion positivo cu mucha- y hobennan cu ta bay YMCA. Tambe e persona lo ta encarga pa duna guia di e huiswerknan di e mucha- y hobennan, desaroyo y lo ehecuta actividadnan paden y pafo pe programanan di Y’s Care y hobennan. Un otro parti di e trabou ta cu e persona lo yuda desaroya y asisti cu tur programa y camp di YMCA. Y e persona lo atende cu tur su responsabilidad den un manera mas efectivamente. YMCA ta ofrece un trabou varia y cu retonan, e persona ta haya experiencia den un organisacion internacional y trahando na YMCA ta duna e oportunidad di sirbi na e comunidad di Aruba.
Pa loke ta e posicion di Intern Beleids medewerker, e persona lo ta responsabel pe desaroyo y implementacion di e polisa di strategia. Como e Intern Beleids medewerker e persona lo ta responsabel pa ehecuta e standard halto di YMCA su polisa y programa door di desaroya, coordina, implementa y ehecuta programa di actividadnan di Y’s Care y Y’s Teen y tur otro programa pa asina sigura e siguridad y desaroya un medio ambiente apropia pa tur participante. Tambe e persona lo guia y sigura e profesionalismo di e youth workers.
YMCA Aruba ta haci un peticion na tur persona cu ta energetico, cu ta tuma iniciativa, cu ta un ejempel pa nos hubentud y cu tin un edad entre 19 pa 30 aña, pa pa aplica prome cu diabierna 9 di Juni 2017. Pa aplica mester e-mail un carta di aplicacion y Curriculum Vitae (CV) na ymcaofaruba@gmail.com. Pa mas informacion riba e vacaturanan por tuma contacto cu e personal di YMCA na 5823072 (Dakota) of 5845303 (San Nicolas).
Young Men’s Christian Association (YMCA) ta funda dia 6 di juni 1844 dor di George Williams na London, Inglatera. Su oficina principal ta na Geneve, na Suisa. Mas di 57 miyon hende ta beneficia di e asociacion estableci den 125 pais rond mundo. E lema principal di e organisacion internacional ta empodera hendenan hoben.
Bob Steele a funda YMCA Aruba 61 aña pasa door di e necesidad pa bin cu un luga pa hobennan pa evita cu nan lo ta riba caya. YMCA tin como meta pa crea personanan util y habil den nos comunidad pa medio di brinda guia y motivacion, pa asina nan ta un influencia positivo ariba nan contemporaneonan.
YMCA ta ofrece diferente actividadnan manera campamento pa mucha, campamento pa hoben, recreacion deportivo manera p.e. volleyball y basketball y otro deporte, como tambe eventonan social. YMCA a cuminsa cu e prome “Tra’i merdia”, yama Y’s Care (YMCA Care) cu a cuminsa na Aruba 27 aña pasa cu un programa di asistencia cu huiswerk y recreo.


text:
ORANJESTAD, Aruba: Diasabra 15 di juli ultimo, Andres F. a hunga y a gana e suma miyonario di 1.1 miyon florin, di Lotto 5. E la cumpra diferente combinacion di numbernan loco, y e number cu e la gana cune, ta e mes a hinka den otro, riba un ticket separa. Famia compelto tawata hunto y den sintonia di e sorteo di Lotto diasabra, ora Andres a bira un miyonario. Andres ta bin di un famia di 12 ruman, y e la laga sa cu e ta parti e premio cu henter su famia y cu tambe e lo traha su propio cas, ya cu esaki e no tin ainda di su mes.
Super contento, y cu yen di ambiente positivo, famia henter a pasa Oficina di Lotto busca e check. E ticket ganado a wordo cumpra na Quick Luck Lottery, na Boegoeroei, y numbernan ganado tawata: 07-09-12-23-32 Joker: 33 y Letter: E.
Lotto, e loteria di Aruba tin diferente wega; Catochi, Big 4, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Faltando menos di un luna pa eleccion electoral 2017, unda e pueblo lo bay dicidi e rumbo nobo di e pais aki, Partido MEP ta treciendo e vision di nos solucionnan tur dia sea ta canando y bishitando cas pa cas, bay na radionan y television cu nos plan di vision y tambe uzando medionan social pa asina nos yega mas cerca di henter nos pueblo cu nos plan di solucion.
“Nos Vision ta e Solucion”, ta nos programa na social media nobo na unda cada candidato lo haya oportunidad pa trece e vision di MEP dilanti. Nos lo cubri tur area di nos vision den varios programanan durante e ultimo simannan prome cu eleccion 2017.
Sintonisa nos tur Dialuna y Diaranson for di 6or di atardi riba nos pagina di Facebook. Nos lo ta live, y preguntanan ta bon bini.
MEP ta conciente cu e situacion di Aruba no ta bon na e momentonan aki. Prioridadnan a wordo poni robes den varios areanan di gobernacion den e ultimo añanan. Nos pais merece di haya e prioridadnan un bes mas na e bon ordo. MEP su vision ta e solucion. Dia 22 di september awo, brinda Partido MEP bo sosten pa asina nos ehecuta nos plan di solucionnan pa Aruba. Hunto nos lo logra e cambio cu Aruba merece.


text: KRALENDIJK – Djadumingu den oranan trempan di mainta, sentral di polis a risibí notifikashon ku un hòmber ku a bai landa i subi e waf na Saliña na altura di Cargill Salt Company, pa un òf otro motibu a pèrdè balansa i a kai. Na yegada di polis i ambulans no por a yega serka pa duna promé asistensia, pa motibu ku e hòmber a kai den e kurá será. Mesora a yama kuerpo di bombero pa bini na e sitio pa kòrta e kandal i duna asistensia nesesario. E víktima a keda transportá ku ambulans pa hòspital pa tratamentu médiko.


text:
Djabièrnè último a selebrá Dia Internashonal di Museo na SKAL. E tema di e aña aki ta ‘Museo super bon konektá ku teknologia moderno, enfoke nobo i públiko nobo’. E gruponan di Tra’i Mèrdia a haña guia na Museo i informashon i nifikashon di e tema di dia. Tambe a haña informashon spesifíkamente di Dia di Museo i riba tur artefakto ku tin na Museo. Komo parti di e selebrashon, a organisá un kues, di kua Tra’i Mèrdia di Amboina a resultá e ganadó.
Home Front Page Kues riba Dia internashonal di Museo


text:
Diahuebs anochi a tuma luga un reunion extraordinario, pasobra mester a dicidi kico lo bay rifa pa recauda fondo pa uniform nobo pa e Team di Train Hard Fight Smart y su miembronan di directiva. Tambe mester tin 7 diferente color di uniform ora cu e team bay Korea pa asina nan bisti un color cada dia.
E miembronan a bay di acuerdo pa rifa un BBQ grill set pa dia 2 di April cu ta mas o menos 1 luna prome cu dia di mama. E rifa di e television di dia 5 di maart no tabata tin ganado y esey a pone cu no mester a cumpra e television. Carlos Hernandez lo bay ta na Aruba pa asina duna un camp training for di dia 26 di maart pa dia 2 di april.
Awor ta preparando pa e Ultimate Taekwondo Cup cu ta dia 8 di april y cu lo bay bira e prome clasificacion pa Best of the Best 2017. Carlos Hernandez lo reuni hunto cu e directiva di Brazil Taekwondo Stichting tocante di su plan pa Best of the Best y camp training. Josefa Willems a splica tocante di e entrada cu tin actualmente ariba e cuenta di Brazil Taekwondo Stichting, despues di a haci e pago di e ticketnan pa Korea.
Brazil Taekwondo Stichting semper ta opta pa tin tur cos cla prome cu tur e actividadnan cu nan ta organisa pa asina cana delanta. Esaki ta conta tambe pa tur training cu ta tuma luga na Brazil Taekwondo Stichting.


text:
Ramon Arnhem durante su prome encuentro den noticiero Enfoke a elabora riba varios tema. Patrick Paskel a bis’e riba e percepcion cu tin den pueblo, esta cu; ta sinti cu politica ta hopi cerca den Cuerpo Policial Aruba pa e ultimo aña nan tras di lomba. No ta un secreto cu e ultimo altocomisario, ta casa cu un politico activo.
Arnhem a comenta cu di berdad el a tende di e influencia politico den KPA pero den su prome frase di contestacion el a bisa cu e no conoce ningun hende. Prome cu el a bin Aruba, tampoco e tabata conoce hende, referiendo n’e politiconan. “Mi funcion ta encera riba asunto policial”, asina el a duna di conoce. “Mi no tin nada di haber cu politico of un partido politico,” cu esaki el aclaria su punto di bista den cuadro di su funcion nobo como altocomisario.


text:
RENOBACION DI RIJBEWIJS:
Renobacion di Rijbewijs:
Por cuminsa renoba rijbewijs 6 luna prome cu e Rijbewijs caduca.
Bo tin exactamente 1 aña pa renoba bo Rijbewijs desde e fecha cu e la caduca.
- Mester traha un cita ariba e website di Censo.
- Pa traha un cita klik : https://afspraak.censo.aw/#
Pone atencion! Cada persona cu mester traha un cita mester hacie apart, 1 persona pa cada cita.
- Pa traha un cita klik : https://afspraak.censo.aw/#
- Documentonan cu mester hiba:
- Rijbewijs di Aruba cu a caduca ( solamente si no ta bo prome rijbewijs)
- AWG. 70,-
- Papel di Dokter (Mester hiba papel di dokter ora cu ta bay saca rijbewijs pa prome biaha, renoba rijbewijs categoria C, D y E of si e persona tin 65 aña di edad of mas.)
Renobacion di Rijbewijs despues di mas cu 1 aña cu e la caduca?
- Mester sigui un curso duna dor di Polis pa haya un rijbewijs nobo
- Pa participa na e curso mester traha un cita via mail:
- Subject: Rijvaardigheidscursus
- Documentonan cu mester hiba na oficina di KPA-Bureau Rijbewijzen en Rijexamen cu lo siguiente:
- E rijbewijs cu a caduca
- Paspoort of I.D di Aruba valido
- Mester paga (Swipe) Af 125,- pa e curso (No cash).
- “Bewijs van Uitschrijving”, si e persona a nace na Aruba y no ta bibando na Aruba mester busca un “Bewijs van Uitschrijving” na Censo Playa.
Duracion di e curso ta 4 ora. Di 08.00 te cu 12.00. E curso ta wordo duna ariba un Diamars of Diahuebs. E Curso no ta un Examen. Mester presenta decente bisti.
- Pa renoba e rijbewijs despues di e curso mester:
- Traha un cita ariba e website di Censo
Pa traha un cita klik : https://afspraak.censo.aw/#
Pone atencion! Cada persona cu mester traha un cita mester hacie apart, 1 persona pa cada cita.
- Traha un cita ariba e website di Censo
- Documentonan cu mester hiba:
- Rijbewijs di Aruba cu a caduca ( solamente si no ta bo prome rijbewijs)
- AWG. 70,-
- Papel di Dokter (Mester hiba papel di dokter ora cu ta bay saca rijbewijs pa prome biaha, renoba rijbewijs categoria C, D y E of si e persona tin 65 aña di edad of mas.
- Comprobante cu bo a participa na e curso.
Duplicado di Rijbewijs:
Si e rijbewijs a wordo horta of perdi e ora ey por pidi pa un duplicado
- Pa haya un duplicado e persona mester traha un cita riba e website di Censo.
Pa traha un cita klik : https://afspraak.censo.aw/#
- Documento nan cu mester hiba:
- Rijbewijs di Aruba cu a caduca ( solamente si no ta bo prome rijbewijs)
- AWG. 70,-
- Papel di Dokter (Mester hiba papel di dokter ora cu ta bay saca rijbewijs pa prome biaha, renoba rijbewijs categoria C, D y E of si e persona tin 65 aña di edad of mas.
- Documento di e denuncia cu a wordo haci.
- Mester bay personal pa:
- Saca un potret di nobo
- firma e rijbewijs duplicado
- E “Rijbewijs Duplicado” ta haya un number di registracion nobo.
Pone atencion cu e duplicado tin e valides di e Rijbewijs original. Kiermen cu e duplicado ta caduca riba e fecha di e Rijbewijs original. Na e momento cu bo haya e duplicado e Rijbewijs original ta perde su valides.


text:
Hòmber morto den área di Suffisant.
KOMUNIKADO DI PRENSA 202 / 2021
1 yüni 2021
Hòmber morto den área di Suffisant.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 1 di yüni 2021, alrededor di 05.58 or, Sentral di Polis a dirigí un unidat polisial den
área di Suffisant pa ta mas eksakto patras di Stadion Odulio Willems, na unda a bin topa ku
un hòmber ku no tabata duna señal di bida.
E hòmber aki tabatin heridanan grave na su kurpa.
Na e momentonan aki polis no ta disponé di mas informashon riba e kaso.
Riba òrdu di fiskal di Ministerio Públiko a konfiská e kurpa pa mas investigashon.
Si tin personanan ku por a mira kiko a sosodé ku e víktima aki, sea asina bon di drenta den
kontakto ku polis na e number 917, kompletamente gratis 24 ora pa dia òf 108 si bo ta
deseá na keda anónimo.


text:
Tag Archives: seguro di malesa
Ahustacion maneho Director Accionista Mayoritario entrante prome di januari 2022
Entrante prome di januari 2022 SVb ta ahusta su maneho pa locual ta trata director of miembronan di gerencia kende tambe ta accionista mayoritario den e empresa (Directeur Grootaandeelhouder of DGA). Hurisdiccion existente ta dicta cu un director of miembro di gerencia no por wordo considera como un trahado pa leynan di seguro pa trahado… Mas Informacion
Cuarentena indica pa DVG ta cubri bao AO di SVb
E preocupacion di e comunidad Arubano a crece despues cu den menos di dos dia ora por a tuma nota cu a registra varios caso nobo di COVID 19. SVb tambe a tuma nota di esaki y ta informa nos clientenan y comunidad en general cu actualmente no tin un cuarentena general riba nos isla…. Mas Informacion
Trahado cu ta biaha pa exterior
Entrante 15 di juni 2020 un trahado cu: biaha pa exterior pa un pais caminda tin casonan positivo di Covid-19; y na su regreso wordo obliga pa bay den cuarentena; a base di articulo 7 bao punto 1A di e Ordenansa di Seguro di Malesa lo no tin derecho riba benificio pa malesa durante e… Mas Informacion
SVb bao Maneho di Ocupacion Minimo
Banco di Seguro Social di Aruba SVb ta participa cu en connexion cu prevencion di COVID 19/Coronavirus a adapta su servicio na publico entrante dialuna 16 di maart 2020. Tur nos departamentonan ta traha a base di ocupacion minimo. Unda cu ta posibel ta traha cu cita ademas nos ta sigui duna servicio via telefon… Mas Informacion
SVb y Ocupacion Minimo
SVb ta Adapta su Servicio di Notifica AO
Email cu Resumen Debe y Credito SVb
Diasabra 11 di mei 2019 SVb a cuminsa e proceso pa manda un resumen di debe y credito na tur doño di trabao registra na SVb. Tur doño di trabao di cual SVb tin un email a ricibi (algun) di e documentonan aki: – Cuenta(nan) habri di premie Seguro di Malesa y Accident (ZV/OV); –… Mas Informacion
SVb a Introduci Opleiding tot Arts voor Arbeid en Gezondheid Aruba
Despues di preparacion pa algo mas cu dos aña, Banco di Seguro Social di Aruba SVb ta duna inicio na un proyecto unico pa nos organisacion. Diahuebs 18 di januari 2018 den Aula di Universidad di Aruba a tuma luga e ceremonia cu a duna inicio na e estudio di specialisacion pa dokternan general cu ta trahando na SVb, Opleiding tot Arts voor Arbeid en Gezondheid Aruba (AAGA). E estudio aki a bira posibel danki na e cooperacion di The Netherlands School for Public and Occupational Health (NSPOH).
Desde 2009 e cuerpo medico na SVb a amplia y na 2015 a mira e necesidad atrobe pa ofrece e dokternan pa sigui cu un estudio specialisa. Pa esaki SVb Aruba aserca dr. Harrie Veneman, ex-hefe di e departamento medico na SVb kende actualmente ta traha na NSPOH. Hunto cu dr. Veneman a dicidi di asumi e reto di inverti den esaki y NSPOH di nan banda a desaroya un programa pa un estudio di specialisacion, adapta na e realidad di Aruba, garantisando e calidad pa cual NSPOH ta conoci p’e.
SVb ta encarga cu dos ley hopi importante pa trahadonan den sector priva. Esaki nan ta e leynan di seguro di malesa y seguro di accidente di trabao. E leynan aki ta otorga un trahador segura e derecho riba compensacion di su sueldo den caso di malesa of accidente di trabao. Esaki ta trece cune cu SVb mester determina si e trahador segura tin un malesa of a sufre un accidente di trabao cu ta strobe di haci su trabao. E staf medico di SVb ta e unico profesionalnan autorisa pa e dos leynan pa determina si un persona tin derecho of no riba compensacion y pa cuanto tempo. Actualmente e staf medico aki ta forma pa dokternan general, dokternan di seguro y dokternan di empresa. E ultimo dosnan aki ta dokternan specialisa. Cu inicio di e specialisacion aki SVb ta brinda henter su staf medico e oportunidad pa specialisa nan mes den e campo di medicina social, e ramo di medicina cu ta studia e relacion entre salud y trabao.
Despues di un periodo largo di preparacion, unda dr. Ron Bieze, hefe di departamento di Labor y Salud na SVb, a hunga un papel importante, na augustus aña pasa e programa a keda aproba pa gerencia di NSPOH y na september SVb a firma e contract cu NSPOH. Asina cu orguyo SVb a presenta e grupo di dokter cu lo specialisa, kendenan ta dr. Christian Mejia, dr. Flavia Pinedo, dr. Miguel Genser, dr. Myron Genser y dr. Melissa de Cuba y ta desea nan hopi exito den nan studio. Pa SVb e estudio aki ta sumamente importante y ta ancra e base pa futuro programanan cu lo ofrece na nos dokternan di SVb.
SVb cu Maneho di Boet Administrativo
Awe SVb a publica mas detayadamente riba su maneho di e Boet Administrativo, cual ta pa enfrenta e problemanan rond inscripcion di trahado y incumplimento di pagonan di prima pa doño di trabao. Por lesa mas tocante e maneho aki riba nos pagina tocante Boet Administrativo: /dono-di-trabao/maneho-di-boet-administrativo/. E texto completo di e Maneho di Boet… Mas Informacion
Fechanan Pago di Compensacion pa Malesa y Accidente Segun Peticion
Luna cu entrega peticion Dia di pago Januari 2017 6 februari 2017 Februari 2017 6 maart 2017 Maart 2017 5 april 2017 April 2017 5 mei 2017 Mei 2017 5 juni 2017 Juni 2017 5 juli 2017 Juli 2017 4 augustus 2017 Augustus 2017 5 september 2017 September 2017 5 oktober 2017 Oktober 2017 6… Mas Informacion


text:
Pa por a produsí kombustibel pa e ehérsitonan aliado, nos refineria a traha masha duru mes durante guera. Ekonomia a krese masha. Banda di sifra di kuantu refineria a produsí, nos ta laga bo mira e proseso di ekspanshon durante guera.
Tambe a trasladá asiento ofishal di empresanan hulandes i indones pa Kòrsou pa evitá ku nan ta kai den man di enemigunan: nasementu di offshore. Nos a logra haña un publikashon di un dje empresa nan ei di e aña ku guera a kaba. Bin lesa un pida di dje.
E kresementu ekonómiko ku a konosé durante guera a krea tambe mas konfiansa den nos mes, loke na su lugá a stimulá e yamada pa mas outonomia den Reino. Nos ta laga bo tende e spich konosí di Reina Wilhelmina ku e palabranan ‘Steunend op eigen kracht, doch met de wil elkander bij te staan’ ku a inspirá e lucha aki.
Bishita di tantu promé dama merikano Roosevelt i Prensès Juliana i Prens Bernhard ta mustra e balor stratégiko ku Kòrsou tabata tin e tempu ei.


text:
ORANJESTAD, Aruba: McDonald’s ta renoba su compromiso cu e famianan agregando un alternativa novedoso di entretenimento na e “happy Box”: lo ofrece un coleccion exclusivo di cuatro storia increibel. Traves di e iniciativa aki, McDonald’s kier brinda diferente herment na e famianan, pa stimula e creatividad di e chikitinnan y inspira muchanan pa lesa.
E muchanan lo por scoge un di e bukinan coleccionabel, cu lo pone e imaginacion bula. E titulonan di e bukinan ta “Pete the Cat’s Got Glass”, “Anelia Badelia First School Day”, “Just a School Project” y “If you Take a Mouse to School”.
McDonald’s ta sigui ofrece alternativanan cu ta yuda crea habitonan positivo y ademas, ta stimula e imaginacion y creatividad di e muchanan. Desde e incorporacion di e bukinan den e “Happy Box”, McDonald’s a posiciona su mes como e distribuidor mas grandi di Latino America, yegando na entrega mas di 5 miyon ehemplar.
McDonald’s y Lesamento
Durante tres aña consecutivo, McDonald’s a desaroya diferente accion pa incentiva den e chikitinnan e habito di lectura y transform’e den un actividad cu ta atrae nan atencion. Cu diferente coleccion, y di tematicanan varia, a acerca e famianan cu un opcion nobo di entretenimento, yegando na entrega mas di 5 miyon buki desde su lansamento.
E campañanan aki, ademas, tabata acompaña pa aliansanan den Latino America cu casnan editorial, fundacionnan y ONG’s pa yuda promove e habitonan di lesamento acercando e muchanan na bukinan dibertido y educativo. Man teni di e diferente actornan social, a haci donacion di mas di 10 mil buki na muchanan di recursonan scars.
Tocante Arcos Dorados
Arcos Dorados ta e mayor frankicia di McDonald’s rond mundo den terminonan di benta den tur e sistema y den number di localnan. E compania ta e cadena di restaurantnan di fast food (“QSR”) mas grandi na Latino America y Caribe. Tin e derecho exclusivo di posee, opera y otorga frankicianan di localnan McDonald’s den 20 pais y teritorionan di Latino America y Caribe, incluyendo Argentina, Aruba, Brasil, Chile, Colombia, Costa Rica, Curaçao, Ecuador, Guyana Francesa, Guadalupe, Martinica, Mexico, Panamá, Perú, Puerto Rico, St. Croix, St. Thomas, Trinidad y Tobago, Uruguay y Venezuela. E compania ta opera of frankicia na mas di 2100 restaurant McDonald’s cu mas di 90.000 empleado y ta conoci como un di e miho empresanan pa traha na Latino America. Arcos Dorados ta cotisa den e Bolsa di Balor di New York (NYSE: ARCO). Pa mas informacion riba e Compania, por fabor bishita e seccion di Inversionistanan di nos website: www.arcosdorados.com/ir.


text:
The content originally appeared on: Diario
Nan a haci 7 asalto arma cu violencia na casnan
ORANJESTAD (AAN): Hof di Corte Superior, recien a dicta sentencia pa un grupo di Venezuela biba na Aruba, kendenan a apela nan castigo pa un serie di asalto arma cu violencia cu nan a haci na cas di famia. E mayoria di e grupo ta homber. Solamente un muher tin den e grupo.
E castigo cu nan a haya dia 23 Juni 2021 di Corte den Promer Instancia ta: D.J.R. 10 aña, J.V.V. 8 aña, C.V.V. 10 aña, J.P.B. 14 aña , A.D.B. 12 aña, M.G.A. 10 aña, e muher A.W. 5 aña, F.M.S. 4 aña.
A exigi pa subi castigo: Procurador General (PG) durante tratamento di e caso den Corte Superior, a bisa cu e caso ta hiba e nomber ‘Caso Falcon”. En total 7 caso di asalto arma cu violencia a sosode entre Mei y Augustus 2020, tambe algun tabatin arma di candela.
PG a mustra cu e grupo aki a causa inseguridad den comunidad. E ta haya cu mester baha cu man duro.
PG a exigi pa A.D.B. 16 aña, pa J.P.B. 16 aña, pa M.G.A. 14 aña, pa D.J.R. 14 aña, pa A.W. 11 aña, pa J.V.V. 10 aña, pay F.M.S. 5 aña, pa C.V.V. 14 aña.
Hof a rechaza exigencianan di PG: Hues di Corte di Husticia di Aruba, via video conference a lesa e sentencia di Hof di Curacao pa e acusadonan, kendenan tabata den un oficina na KIA.
Acusado A.D.B. cu a worde condena na 12 aña di prison. PG a apela y a exigi 16 aña di prison. Hof ta haya e casonan hopi serio. Ta trata aki di asalto arma cu violencia den casnan di famia. Hof a mustra cu pa asalto arma normal tin castigo di 4 aña. E castigo ta subi ora asalto arma sosode den cas y den un organizacion professional. Hof a condena A.D.B. conforme e sentencia di Corte den Promer Instancia esta 12 aña di prison.
E muher A.W., cu a worde condena na 5 aña di prison, PG a apela y a exigi 11 aña. Hof a tene cuenta cu A.W. a coopera cu e investigacion y ta reconoce su culpabilidad y a arepenti. Hof tambe a tene cuenta cu A.W. no a haci violencia den cas. Tambe a tene cuenta cu e situacion personal di A.W., kende tin 2 yiu y un ta hopi chikito. Hof a confirma e sentencia di Corte den Promer Instancia esta 5 aña di prison.
F.M.S. a apela su castigo di 4 aña y PG. a exigi 5 aña di prison. Hof ta haya cu F.M.S. tabata forma parti di e grupo pero no a drenta den e casnan. Hof a condena F.M.S. na 3 aña di prison.
J.P.B. cu a worde condena na 14 aña di prison, a apela. PG. a exigi 16 aña di prison. Hof a tene cuenta cu e cantidad di asaltonan arma y e gravedad. Hof ta haya cu aki por papia di un organizacion criminal. Hof a confirma e sentencia di 14 aña di prison.
J.V.V. cu a worde condena na 8 aña di prison, a apela. PG a exigi 10 aña di prison. Hof ta haya cu J.V.V. tambe tabata forma parti di un organizacion criminal pero pa un periodo cortico. Hof a tene cuenta cu tabatin un asalto arma cu J.V.V. no a drenta e cas. Hof a condena J.V.V. na 6 aña di prison.
C.V.V. cu a worde condena na 10 aña di prison, a apela y PG tambe. PG a exigi 14 aña di prison. Hof ta confirma e castigo di 10 aña di prison di Corte den Promer Instancia.
M.G.A. a worde condena na 10 aña di prison y PG a apela. PG a exigi 14 aña di prison. Hof ta haya cu M.G.A. a forma parti di un organizacion criminal. A tene cuenta cu e funcion di M.G.A. y e violencia cu a usa durante e asaltonan arma. Hof a confirma 10 aña di prison di Corte den Promer Instancia.
D.J.R. a worde condena na 10 aña di prison y el a apela y PG tambe. PG. a exigi 14 aña di prison. Hof a tene cuenta cu D.J.R. a reconoce su culpabilidad. Tambe a tene cuenta cu e violencia cu a usa den e casnan. Hof a condena D.J.R. na 9 aña di prison.
Hof a reduci tres di e castigonan mientras cu a confirma e castigo di e otro cinco. Tur e exigencianan di PG a worde rechaza.


text:
Un otro tremendo produccion conhuntamente cu Artista stimadi Corsou Juni Juliet ta wordo lansa 22 di Maart 2021 riba tur plataforma pa asina un y tur por disfruta. E cancion “Haci dushi” ta un di e varios piesa riba JEON suALBUM di mas recien BIGGY BOY FOREVER cu a capta hopicurason.
E Cancion aki ta un piesa cu a wordo traha cu hopiemocion y amor. Un otro exito cu ta capta curason di tur eamantenan di cancion Romantico. Haci dushi ta disponibel ribatur plataforma di rednan social pa asina un y tur por disfruta didje! No perd’e! Y no keda sin comparti!


text:
Daddy Yankee actualmente ta despidiendo na su fansnan cu su ultimo gira. Un viahe cu e ta recoriendo e mundo pa bisa ayo despues di tres decada di carera. Na su parada na Chile e reguetonero a haya un sorpresa grandi na momento cu e la keda nomina cu su mes un statua na su honor.
Tabata e mes un Big Boss cu a keda encarga di mustra pa prome biaha e estatua na e publico prome cu su prome show na e pais. E statua lo keda poni den e subcentro na e station di “Metro Militar de las condes” di e manera aki su fans nan tin un luga pa keda bishita.
E plataforma Spotify ta esun cu a honra e icon cantante urbano cu e statua y a scoge e pais di chile mirando cu Chile ta na di tres luga cu mas oyente di Daddy Yankee, despues di Merca y Mexico. E estatua a keda revela algun ora prome cu su conseirto cu mester tuma luga na e estadio Nacional. Mas di 32 aña Daddy Yenkee a cuminsa su carera den bario di Puerto Rico y awo e la yega chile pa despedi mane un leyenda. Daddy Yankee un di e artistanan cu a halsa e regeton den henter mundo cu awe ta baha di e esenario. Prome cu e bandona Chile e artista tin tres consierto cu lo e duna na Chile prome cu e bandona e pais.


text:
Sra. Clarelli Hato-Willems i sra. Nicole Martinez a huramentá djaweps mainta komo respektivamente Fiskal di Ministerio Públiko di Kòrsou i Fiskal Suplente di Ministerio Públiko di Kòrsou.
Sra. Hato-Willems ya kaba tabata nombrá komo Fiskal Sustituto mientras ku sra. Martinez ta sigiendo e estudio di RAIO (Rechterlijk Ambtenaar in Opleiding ter Griffie van het Gerecht in Eerste Aanleg na Kòrsou.
E seremonia kortiku a tuma luga den presensia di koleganan di Ministerio Públiko i Korte di Hustisia na ofisina di Prokurador-General, sr. Dick Piar ku a presta e huramentashon.


text: WILLEMSTAD – Algu mas di seis luna despues ku e lider di partido Pueblo Soberano a bira e lider mas popular di Kòrsou e ta keda asesiná. Un par di minüt promé ku 5’or di atardi sentral di polis a risibí yamada ku tabata tin un tiramentu na e playa na Mari Pampoen, mihó konosí komo pier na Mari Pampoen. Na yegada e patruya nan polisial ku a bai na e sitio a konfirmá ku e lider e ala bès parlamentario pa partido Pueblo Soberano tabata gravemente herida. Mesora a kuminsá ku trabou nan di promé asistensia pero esaki no a duna resultado ya komo ku parlamentario Wiels a bin fayesé na e sitio. Helmin Wiels tabata tin 54 aña di edat i tabata biba serka banda di e sitio kaminda e la keda asesiná.


text:
Oranjestad – Diahuebs mainta Minister Maduro di Asuntonan Economico y Minister Dangui Oduber di Salubridad hunto cu expertonan di Departamento di Asuntonan Economico a reuni cu un grupo di mayorista na Aruba. Esaki ta un reunion pa brinda informacion riba e lista di productonan di primera necesidad cu Gobierno lo bay regula temporalmente. E meta di e regulacion aki ta pa tur hende por tin aceso na e productonan basico specialmente di higiena pa asina por enfrenta e reto cu COVID19 ta trece cune. Minister Maduro a informa cu e lista di e productonan aki no ta forma parti di e productonan den e Canasta Basico. Esaki ta un lista di extra productonan di primera necesidad cu ta wordo regula temporalmente. Despues di 3 luna Gobierno lo bolbe re-evalua e situacion y e lista di productonan.
Ta trata di e siguiente productonan: desinfectante pa uzo personal; handsanitizer, alcohol 70%, glacial y habon. Desinfectante domestico; productonan cu ta contene chloor, lysol y wipes, bebida cu ta contene electrolyten, papel di wc, ekipo di proteccion (masks, gloves), bruki pa baby, dried fruit, baby wipes, cornflakes plain, frozen fruits, frozen chicken whole legs y frozen chicken wings.
E mandatario a enfatisa cu ta importante pa den e situacion di crisis di COVID 19 cu Aruba ta aden, pa e consumidor por tin aceso na productonan necesario, entre otro, di higiena pa por preveni contagio.
Hunto cu e mayoristanan a yega na e acuerdonan necesario pa asina por yuda e comunidad na e mihor manera. A delibera tambe riba otro forma con mayoristanan hunto cu Gobierno por bay yuda comunidad pa enfrenta e crisis aki cu no conoce precedencia alguno.
Minister Maduro y Minister Oduber ta gradici tur mayorista pa nan contribucion positivo y ta desea nan y tur otro comerciante hopi forsa pa enfrenta e retonan nos dilanti. Como Pais, hunto nos lo logra surpasa e crisis aki.


text:
Obama a laga investigá atakenan sibernétiko durante elekshon na Merka.
Presidente Barack Obama, a duna enkargo na servisionan di inteligensia merikano, pa investigá atakenan sibernétiko i metementu strañero durante di elekshon ku a tuma lugá resientemente na Merka. Asina e agensia Reuters a informá. E servisionan sekreto mester produsí konklushonnan, promé ku Obama baha ofishalmente komo presidente. Entrante 20 di yanüari, Donald Trump lo asumí presidensia di Merka.
Konsehero di Seguridat Nashonal, Lisa Monaco, a bisa ku atakenan sibernétiko durante elekshon, no ta algu nobo, pero e biaha aki sí nan a pasa liña. Na 2008, Monaco tabata traha pa FBI i a mira kon China a infiltrá e sistemanan di Barack Obama, e tempu ei ainda, komo senador i tambe di John McCain, ku tambe tabata senador. Tur dos senador a hiba un kampaña pa presidensia i a haña notifikashon di e infiltrashon. "Meskos ku na 2008, nos a bolbe mira e aña aki aktividatnan sibernétiko malisioso den e sistema di elekshon,” asina Monica a deklará.
Merka a akusá Rusia na òktober di atakenan sibernétiko. Esakinan tabata dirigí riba e partido Demókrata i a tuma lugá djis promé ku elekshon presidensial na Merka. Presidente Obama a atvertí presidente ruso, Putin pa konsekuensha di e atakenan. Tempu Trump tabata kandidato presidensial ainda, el a reta Rusia, pa publiká e “e-mailnan” di Hillary Clinton ku tabata falta. Clinton tabata den e lucha pa presidensia. Ta trata di imeilnan di tempu ku Clinton tabata minister di Asuntunan Eksterior, bou di mandato di Obama.


text:
Toke de keda
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un toke de keda (Aruba: toque de queda, hulandes:avondklok) ta e prohibishon o restrikshon, establesi pa institushonnan di gobièrnu, pa sirkula libremente riba kaya of permanese den luga publiko. Konforme e toke de keda tur habitante mester permanese den kas, ku eksepshonnan den kaso di nesesidat of urgensia. Dependiendo di sirkumstansia e restrikshon por ensera tantu oranan di anochi komo e restu di e dia. Basikamente e ta un limitashon legal di e libertat di sirkulashon, ku ta konsidera internashonalmente un derechi humano i kual den hopi pais ta ankrá den konstitushon.


text:
Den luna di aprel Tourism Corporation Bonaire (TCB) tabata un di e
tiki partnernan ku a haña invitashon pa e seshonnan di ‘speeddate’ ku e agentenan di
ReisCreaties Pelikaan. ReisCreaties Pelikaan Travel Group ta un di e organisashonnan di biahe di
mas importante den e parti sùit di Hulanda. Durante e evento akí TCB tabatin e oportunidat pa
duna un tayer na mas ku 30 agente di Pelikaan Travel Group.
E tayer ku TCB a duna na e agentenan di biahe tabata pa trese e desaroyonan riba nos isla bou
di nan atenshon. Alabes e agentenan di biahe por a optené konosementu tokante tur e
posibilidatnan ku Boneiru tin di ofresé i durante e seshonnan nan a siña tambe kua ta e ‘unique
selling points’ di e destinashon. Un di e metanan mas importante durante e seshonnan
edukativo akí tabata pa informá e agentenan tokante e vishon di Boneiru pa loke ta trata
turismo di balor haltu ku tiki impakto.
Pelikaan Travel Group tabata hopi kontentu ku presensia di TCB komo suministradó durante e
evento.


text:
ORANJESTAD – Ministro di Asunto Economico, Communicacion y Desaroyo Sostenibel conhuntamente cu Departamento di Asuntonan Economico, Comercio y Industria (DEZHI) tin e placer di anuncia digitalizacion di nos servicionan na comercio den forma di E-forms pa loke ta trata servicionan di peticion pa permiso di importacion di webo, orario di tienda y calculacion di prijsnan maximo.
Na 2020 DEZHI a digitlaliza y a introduci eForms pa tur peticion pa permiso di negoshi (Vestigingsvergunningen). Esaki a trece un eficiencia pa e cliente y pa e trabaonan di DEZHI, bahando di e manera ey e cantidad di dia pa nos cliente ricibi su permiso pa negoshi y asina contribui na baha e ‘red tape’. Pronto lo anuncia mas cambio cu lo sigui contribui na bahamento di e ‘red tape’.
E servicionan nobo cu awo ta digitaliza, y pa cual ta introduci mas eForms, lo ta disponibel entrante 1 di februari 2022 riba nos website www.deaci.aw/services/ den E-forms. E tres E-forms ta dirigi na comercio en general y ta cubri tres servicio separa di Departamento di Asuntonan Economico.
E prome E-form ta pa entrega un petición pa permiso pa importa webo, unda e comerciante ta haci un peticion pa e canidad di webo cu ta desea di importa, conforme e maneho di invoervergunning kippeneieren.
E di dos E-form lo facilita e solicitud di e comerciante pa calculacion di prijsnan maximo pa productonan di canasta basico.
Y e di tres E-form ta pa e comerciante haci su peticion pa permiso di orario di tienda.
E proyecto di digitalizacion di DEZHI ademas ta contribui na e implementacion di landenpakket pa mehora e clima pa comercio y inversionnan. Nos meta ta pa facilita nos servicionan na e clientenan den un forma mas eficiente posibel. E cliente por aplica pa su peticion for di e comodidad di su oficina of cas durante 24 ora pa dia,7 dia den siman. Esaki ta un logro mas den e rumbo pa digitalizacion di servicionan di gobierno. Gradicimento ta bay specialmente na Futura, Sra. Jamila Loopstok y personal di DEZHI pa e trabaonan pa preparacion di e E-forms.


text:
20 di ougùstùs
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
20 di ougùstùs ta e di 232 dia di aña (233 den un schrikkeljaar) riba e kalènder gregoriano. Ta resta 133 dia pa e aña terminá.
A sosodé[editá | editá fuente]
- 2004 - Na Aruba a funda partido PDR, ku tabata aktivo te 2017. Fundadó i lider di partido tabata Andin Bikker.
A nase[editá | editá fuente]
- 1909 - Antoine Maduro (f.1997), futbolista, lingwista i papiamentista kurasoleño
- 1969 - Andin Bikker, polítiko arubano
A fayesé[editá | editá fuente]
A selebrá/konmemorá[editá | editá fuente]
- Hungria - Dia di e Konstitushon


text:
KRALENDIJK–Nos kampion nan di s.v. Real Rincon di Rincon, ta biaha djaweps awó dia 13 di mei 2021 pa Santo Domingo, esaki pa representá nosislana Concacaf Caribbean Club Championship i dependiendo di kón e wega nan bai, lo determiná e fecha ku nan lo bin bèk Boneiru. Esaki e DT di s.v. Real Rincon, YeyoTrenidad a bisa den kombersashon ku nos tabatin kuné fin di siman pasá.
Real ta den grupo B huntuku Platinum FC di St Lucia i Delfinesdel Este ku ta un tim profeshonal di Santo Domingo.
E promé wega nos kampion nan di s.v. Real Rincon lo ta djaluna 17 di mei kontra Platinum FC i dia 19 di mei nan lo hunga nan di dos wega kontra Delfines del Este. Real Rincon no por a hasi uso di refuerso pa e kompromiso aki komo ku den e torneo di Concacaf aki no ta permit esaki.
Riba nos pregunta kon e tim di Real Rincon a prepará pa e torneo aki, sr. Trenidad a bias ku e tim ku Real ta bai kuné, ta di bai ku e tim manera nan por logra bai kuné, mirando ku e situashon di Covid-19 a pone ku hopi di nan hungadó nan klave no por bai mas. Pa ku treinen nan, tabata difísil dor ku tabatin e periodo ku no tabata pèrmití pa trein riba tereno, atrobe pa e medida nan relashoná ku Covid-19. Pa a motibu aki aopta pa bai trein pafó, koriendo ruta nan di Karpata, Seru Largu, Washington Park, Dos Pos i Bopec pa asina mantené e kondishon. Segun sr. Trenidad a bisa, pa un tim bai kompetí na torneo nan asina, mester ta bón prepará. Pero nan ta bai ku e hungadónanku nan tin i por logra bai kuné. No tin otro moda di hasi pasé manera e la bias kaba, e situashon di Covid-19 ta hasié difísil pa algun hungadó por bai.
Si tabata permit refuerso lo tabata bon, pero esaki tampoko no por. Mas aleu sr. Trenidad a bisa, ku e ta bai ku algun hungadó hopi yòng, pa nan bai ta den akshon i sinti kon e nivel di e wega nan ta i pa mañan Dios ke, nan a eksperensiá i por papia di esaki. Por último sr. Trenidad a bias ku Real Rincon ta bai representá Boneiru den e torneo aki, e di mihó forma ku nan por den e situashon di e pandemia aki di Covid-19.


text:
Camara di Comercio y Industria (KvK) ta vocifera cu no por hustifica e aumento drastico y imprevisto di prijs di awa y coriente y ta condena cu WEB y ELMAR atrobe a warda te na ultimo momento (1 dia prome cu e implementacion) pa anuncia e ahustacion aki publicamente.
E aumento di e tarifanan di awa y coriente ta inespera y ta wordo implementa na un momento inoportuno ya cu mundialmente e presion financiero ta hopi grandi caminda tin inflacion halto y ta premira cu e situacion aki no lo mehora por lo pronto.
Na final di juni ultimo, a anuncia e intencion pa ahusta e tarifanan di awa y coriente entrante 1 di juli 2022, pero den consulta cu Utilities Aruba y Gobierno a dicidi di para e aumento y a duna e impresion cu no lo ehecuta esaki por lo pronto, sigur no a corto plaso, locual tabata reconfortante ya cu e stakeholders, incluyendo KvK, a enfatisa na varios ocasion caba cu tanto comercio como Pueblo en general no por carga cu mas gasto. Pesey ta di lamenta cu sin previo aviso, toch a dicidi pa implementa e aumento entrante 1 di augustus 2022 sin duna tempo na comercio y tur hende pa por prepara debidamente pa e costo adicional aki.
Un bes mas comercio ta wordo confronta di un dia pa otro cu gastonan adicional fiho y imprevisto cu no por a wordo presupuesta di antemano. Alabes, no ta conoci a base di cual calculacionnan a opta necesario pa aplica un ahustacion inmediato y asina halto (rond di 30%), ni tampoco pakico no a scoge pa introduci e aumento den fase, pa duna comercio debido tempo pa ahusta.
Tampoco a anuncia kico WEB y ELMAR mes a haci pa baha nan gastonan en bes di pone full e peso riba pueblo y comercio. KvK ta di opinion cu WEB y ELMAR tin cu demostra unda nan a corta den nan mesun gastonan.
KvK ta urgi WEB, ELMAR y principalmente Gobierno pa reevalua e situacion aki y ta enfatisa cu ta importante pa consulta cu stakeholders y expertonan prome cu introduci cualkier medida financiero ya cu tur costonan adicional no solamente ta hacie mas dificil pa nos economia por sigui recupera, pero tambe ta aumenta e peso social riba nos comunidad.
Riba potret: Presidente di KvK, Monica Kock.


text:
Siere di serbeseria Amstel dékada pasá despues di mas ku 50 aña di eksistensia riba nos isla a kousa hopi konsternashon. E serbeseria a hasi algun fayo gerensial-stratégiko ku a debilitá su posishon ku konsekuensia ku su doño prinsipal, Heineken -e di dos serbeseria mas grandi na mundu- a ser’é. Sinembargo tin hende ainda ke bende ku ta ami komo minister di Ekonomia a sera e serbeseria. Un yamada di un korant lokal pa kontestá algun pregunta tokante di e tema aki a ponemi bai bèk na un charla ku mi a duna na mi studiantenan di Universidat di Antia (awe University of Curaçao) na 2010 riba siere di e serbeseria. E artíkulo ta basá riba e charla en kuestion.
Introdukshon
Antilliaanse Brouwerij (Amstel), yu di Amstel Brouwerij na Ulanda a keda establesé na 1958 na Kòrsou i na final di 1959 a produsí su promé bòter di serbes. E kondishon Ulandes pa establesimentu di e fábrika tabata protekshon di merkado (apesar ku na Ulanda Amstel Brouwerij no tabatin protekshon). No tabata inusual ku kompanianan mionario establesé na Oropa tabatá eksihí protekshon komo kondishon pa invertí den paisnan den desaroyo.
Den nòmber di protekshon Amstel tabata paga ménos ku suèldu mínimo
Protekshon pa e serbeseria a keda legalmente akordá un aña promé ku e promé serbes a subi merkado. Ku ayudo di protekshon, kos tabata drei zetá i Amstel tabata hasi ganashi i tabata emití dividendonan kuantioso pa su doñonan. Pa varios aña dividendonan di 18% tabata bai pa doñonan. Remarkabel tabata ku apesar di e periodo di bonansa aki, trahadónan no a probechá manera e doñonan. Es mas, Amstel a pidi i a haña ainda mas protekshon ku ya kaba e tabatin ora Gobièrnu a reglá ku nan por a paga nan trahadónan 75% di e suèldo mínimo. Te leu ku mi sa, nunka antes ni despues, Gobièrnu a pèrmití un doño di trabou legalmente paga su trahadónan bou di suèldo mínimo.
Kiko tabata e idea di maneho di protekshon?
E argumento prinsipal pa protekshon di merkado, popular den vários pais den añanan 50 i 60, tabata pa yuda un empresa ku kaba di start, gatia te ora e kana riba su mes forsa. Prinsipalmente bou di paisnan ku a haña nan independensia den e periodo aki e tabata e maneho preferí pa stimulá industria propio. E paisnan en kuestion tabata eksportá materia prima pa paisnan industrial ku tabata kombertí esaki den produktonan final. Protekshon mester a yuda e paisnan den desaroyo start ku industria ku ta traha produktonan final enbes di solamente eksportá materia prima ku relativamente tabata trese poko plaka den lachi. Mayoria pais den añanan 80 a eliminá protekshon. Esaki tabatin ke ber ku finalisashon di e Ronda di Uruguay (UR) pa redusí barera tarifario i no-tarifario pa ku importashon di merkansia. UR a duna lus despues na e Organisashon Mundial di Komèrsio (WTO).
Protekshon di merkado na Kòrsou
Protekshon di merkado a keda introdusí sin ku nos tabatin materia prima propio. Banda di protekshon no tabatin ningun strategia pa fábrikanan ku a haña protekshon bira mas efisiente i ménos dependiente di protekshon. Protekshon a bira un derechi atkerí ku a dura te 2010. Poko hende ta para ketu ku esun ku semper ta paga pa protekshon ta e kumpradó.
Tabatin tres tipo di protekshon. 1. Rekargo ekonómiko: un belasting èkstra riba un produkto protehá. Habon tabata protehá i mester a tene habon importá mas barata pafó poniendo 90% belasting. Pues habon X di Merka ku pagando derechi di importashon (invoerrechten) ta Naf 1 ta bira Naf 1.90 despues di belasting. 2. Tabata pone límite na e kantidat di un produkto protehá ku por a importá oumentando burokrasia i korupshon (manera e kaso di importashon di outo segunda mano). 3. Monopolio, e forma di mas severo di protehá. Esaki ta enserá ku solamente un fábrika por a traha sierto produkto (manera habon, zeta dushi).
Algun fábrika tabatin tur forma di protekshon pareu. Den kurso di añanan kasi 80 produkto a haña protekshon entre otro chukulati, pindakas, limonada, saku di plèstik, te, suku, fèrf, produktonan di heru i stal.
Desishon pa kita protekshon di merkado
Maneho di protekshon no tabata trese ningun industria nobo Kòrsou. Kontrali, hopi negoshi ku protekshon a sera manera esun di te, chukulati,
pindakas i un negoshi di heru ku unilateralmente a purba di kita protekshon (na un manera ilegal) pa liberá su mes for di e maneho.
Otro argumento pa eliminá protekshon tabata e echo ku nos tabata kibrando nos palabrashonnan ku WTO -dor di mantené e protekshon indebido aki- ku te awe, si paisnan miembro ke, por kobra nos hopi Naf mión na daño di pèrhuisio.
E argumento prinsipal tabata ku ta e konsumidó tabata paga pa tene e fábrikanan protehé, inkluso Amstel, na bida. Preisnan tabata haltísimo pa motibu di protekshon. Nos a mira e ehèmpel di habon. E 95% di rekargo (economische heffing) tabata keda pagá pa e kumpradó i e plaka tabata bai den kaha di Gobièrnu. E doñonan di fábrika protehá tabata gana dor ku e pueblo mester a kumpra e produkto lokal pasombra esun mas barata di afó, mester a paga asina tantu belasting ku e tabata bira mas karu ku esun lokal. Esaki a pone ku siendo un pais turístiko e produkto Kòrsou tabata mas karu ku nos kompetidornan sin protekshon, manera pais Aruba i St. Maarten.
Na aña 2000 a disidí di kita e maneho di protekshon basá riba un nota ku mi a skibi, e tempu ei komo ámtenar. A duna 5 aña pa kada fábrika (inkluso Amstel) ahustá i kuminsá produsí mas efisientemente.
Amstel ta pidi protekshon i supsidio di Naf 5 mión pa aña
Ku protekshon finalisando na 2005, Amstel a hasi trámite pa pidi protekshon nobo. Ni Amstel ni Heineken aparentemente a logra pa pone e serbeseria drei mas kompetitivo i a skohe pa pidi Gobièrnu pa anualmente e risibí un supsidio di Naf 5 mión. E konstrukshon di e petishon aki tabata pa eksonerá Amstel for di paga aksèins anual ku ta suma Naf 5 mion, mientras mester a kobra aksèins riba tur otro serbes ku no ta Amstel.
Ami ku e tempu ei (2005) tabata Minister di Ekonomia a ninga Amstel su petishon redondamente. Mi no tabata kere ku nos mester supsidiá un empresa privá. No lubidá ku Heineken ta e di dos serbeseria mas grandi na mundu i ku su ganashinan ta mas ku Naf. 3 mil mión. Pues gerensha i sindikato tabata ke pa nos supsidiá un kompania ku su ganashi ta mitar di nos Produkto Interno Bruto. Sinku Naf mión ku nos mes aki ta yen di mester pa enseñansa, bibienda i pa drecha kalidat di bida den nos barionan. Doñonan di Amstel ku a logra kombensé sindikato pone preshon i asta a menasami, a insistí ku si Gobièrnu no duna Naf 5mión nan lo sera. Mi a para riba mi punto apesar di preshon. Tirando un bista bèk awe, no tin ningun duda ku mi lo tuma e mesun desishon.
E rason ku Amstel a sera
E maneho di protekshon di mas ku 50 aña a krea un situashon di monopolio i seguransa pa Amstel ku e doñonan a kere lo a dura pa semper. Presisamente esaki a resultá den su kaida.
Amstel basá riba e pensamentu di monopolio i e merkado lokal pa su so a hasi algun desishon stratégiko robes ku a bin kosté karu. Na di promé lugá a invertí den mashinnan ku kapasidat grandi. Esaki a resulta funesto pasombra dor di kompetensia (apesar di protekshon) e ‘aandeel’ den merkado di serbes lokal a baha ku konsekuensia ku e mashinnan tabata traha bou di nan kapasidat ku konsekuensia atrobe ku e proseso di traha serbes a bira mas inefisiente, resultando den ‘kostprijs’ mas haltu.
Adishonalmente mester bisa ku pa un o otro rason Amstel no tabata kerí riba tur e islanan di Antia Hulandes, prinsipalmente Aruba i St Maarten, e merkadonan di mas grandi despues di Kòrsou.
E di tres problema ta ku Amstel no a bai ku tempu pa loke ta trata e deseonan di e bebedó di serbes lokal. Pa un rason of otro (pero konfirmá pa gerensia di Amstel) e bebedó lokal di serbes su smak a kambia pa un serbes mas zoet. Amstel a resultá di ta muchu marga i hopi bebedó (apesar di protekshon) a kambia pa Polar ku tabata mas zoet. Esaki a pone ku Amstel a pèrdè parti di merkado lokal. (Tuma nota ku e kliente no a switch pa Polar pa motibu di preis mas barata. Polar i Amstel tabata bende por detal pa e mesun preis).
Ounke ku mi no ke sinta riba stul di gerensia, ta parsemi ku mester a tene kuenta ku e sabor di e serbes. Mester tabata mas alèrt pa ku e kompetensia fuerte i mester tabata mas inovativo. Finalmente mester a eksihí di e doño mayoritario, Heineken, pa e asumí su responsabilidat na lugá di skonde tras Gobièrnu. Ami ta kombensí ku e doño, manera ta kustumber den mundu gerensial, a tuma un desishon netamente gerensial ku tabata pas den e plannan global di Heineken pa stòp produkshon na Kòrsou. Meskos a pasa ku Texas Instruments, Royal Shell, ABN-AMRO na Kòrsou i hopi planta i fábrika rònt mundu.
Lès di pasado i bista pa futuro
E protekshon di merkado ku nos a kopia di afó no a kuadra den nos konteksto i no a kondusí na e resultadonan deseá. No tabatin un maneho industrial real pa kompañá protekshon di merkado. Hasimentu di negoshi (ku eksepshon di agrikultura) ku protekshon ta un historia di pasado den un mundu kompetitivo, di kada biaha mas tratado komersial i mas pais ku ta bira miembro di WTO.
Mi ta lamentá ku na momentu di siere di Amstel hende a pèrdè trabou. Pero manera nos a mira, a bin hopi kompetensia dor ku a start importashon di serbes di otro pais. Hopi hende a haña trabou den distribushon di serbes importá. Tambe awe tin serbeserianan lokal ku a lanta ku tambe ta duna trabou. E kuponan di trabou nobo aki lo no por a bin si protekshon a keda.
Sinembargo mantenshon di e fabrika kostando pueblo Naf 5 miyon no ta hustifiká den mi buki. Unda a tende ku pueblo mester supsidiá un multinashonal kapitalista. Loke ta kurioso ta ku sindikalismo a para na banda di e multinashonal/kapital i a eksihí pa hinka man den saku di pueblo pa un supsidio anual di Naf 5 mión pa un empresa milyadario.
Nos no mester pretendé ku ta asina-asina industrianan grandi ta bin establesé na Kòrsou. Pakiko por ehèmpel un fábrika di traha tapeit di Persia lo bin Kòrsou si e por traha nan mas efisientemente na Iran òf Bangladesh? Nos no mester kere den milagernan di industrianan grandi. Loke nos mester hasi ta konsentrá riba lokual nos ta bon den dje, invertí den enseñansa, inovashon, subi produktividat, sera tratadonan komersial (inkl. partnership stratégiko ku empresanan estranhero), fleksibilisá nos merkado laboral i atmishon di estranhero ku konosementu.
Tin oportunidat pa serbeseria na Kòrsou. No den e sentido di produkshon masal. I sigur no ku protekshon. Nos ta papia aki di mikro-serbeseria. Un mikro-serbeseria mará kisas na un o mas restourant, bar. Aktualmente mi ta trahando na Kyrgyzstan unda tin varios mikro-serbeseria eksitoso. Un ku mi a haña interesante ta Save the Ales ku ta un mikro serbeseria ku varios tipo i sabor di serbes trahá den nan propio establesimentu. Lokual ta yama atenshon ta ku e serbeseria aki ta manehá i operá kompletamente pa hende muhé. Save the Ales a bira un atrakshon turístiko. Nos tin espasio pa mikro serbeseria na Kòrsou.
Bishkek, Kyrgyzstan


text:
WILLEMSTAD- 4 di ougùstùs 2022 – Resientemente Ofisina di Turismo di Kòrsou (CTB) den estrecho koperashon ku Ministerio di Desaroyo Ekonómiko (MEO) i Ministerio di Desaroyo Sosial, Labor i Bienestar (SOAW) a tene 3 dia di registrashon pa personanan interesá pa sigui kursonan pa laborá den sektor di turismo. Mas di 600 persona a inskribí pa partisipá na e kursonan. E promé fase di e programa di training a start 3 di ougùstùs ku e promé grupo di kursistanan. E fase aki ta pa atkerí e abilidatnan nesesario pa por laborá den sektor di turismo.
E promé fase ta konsistí di e siguiente seshonnan: motivashon, aktitut, servisio na kliente, integridat i responsabilidat. Ta trata aki di tópikonan ku ta importante i aplikabel pa e diferente funshonnan den sektor di turismo. E training lo ta unu intensivo i práktiko. Despues di un partisipashon aktivo i asistensia 100% na e seshonnan, e kursista ta risibí su sertifikado. Tambe e kursistanan lo haña seshonnan di informashon na enkargo di CTB kaminda lo trata diferente tópiko relashoná ku e industria di turismo manera entre otro; merkadeo, e produkto turístiko, invershon den sektor di turismo i sifranan di turismo. Den e di dos fase di e programa lo start ku e diferente kursonan kual e personanan a apliká pe, ta trata di: kokí, weiter, bartènder, housekeeping, resepshonista, guia turístiko i kurso di masashi.
E programa di training ta resortá bou di Ministerio di Desaroyo Ekonómiko (MEO) miéntras Ofisina di Turismo di Kòrsou (CTB) ta enkargá ku ehekushon di e programa. E programa ta keda ehekutá den estrecho kolaborashon ku Ministerio di Desaroyo Sosial, Labor i Bienestar (SOAW), Ministerio di Enseñansa (OWCS) i partnernan den sektor privá.


text:
Kolegio Ehekutivo ta pensá pa bini ku ‘un mesa di klima pa Boneiru’; esei ta un plataforma unda tur informashon relevante pa e isla tokante kambio di klima ta bini huntu i ta keda analisá pa por pronostiká e konsekuensianan di sekura, wer ekstremo i oumento di e nivel di awa di laman. “Ta importante pa nos ta bon informá tokante e impakto ku e kambio di klima tin pa nos isla, pa asina nos – den koperashon ku e ministerionan i otro partnernan – por tuma medidanan na tempu. Lo por dura un tiki, pero lo yega e momentu ku den kombinashon ku e subida di nivel di awa i tempestat fuerte, por bira un menasa serio
pa e partinan mas abou na e parti sùit di e isla”, esaki segun gezaghèber Edison Rijna.
E menasa pa e kambio di klima no ta bini di laman. E sekura lo tin influensia riba agrikultura lokal. Ménos kaida di áwaseru, pero ku ta mas intenso lo trese molèster di awa i dor di temperatura di laman ku ta subi, Boneiru lo por keda afektá pa tormentonan ku lo ta mas fuerte. E temperatura haltu di laman lo bira un menasa pa e koral i ku esei tambe pa e pilá ekonómiko mas importante pa Boneiru: turismo.
“E mesa pa klima mester bira un sentro di ekspertisio. Nos a pidi Rob Jetten pa pone un manager pa prepará esaki disponibel pa yuda nos lanta e mesa pa klima aki i ku lo yuda habri porta pa nos pa institutonan ku tin hopi konosementu. Di mes ku nos lo invitá nos partner nan lokal pa tuma parti.”
Ta e intenshon tambe ku e ‘mesa pa klima’ lo motivá pa i fasilitá inisiativa nan pa konservá, den kua tambe lo prepará un programa piloto pa stimulá korementu di outo eléktriko. “Mi ta realisá mi mes ku hopi hende lo tin hopi otro kosnan na nan kabesmanera e subida di preisnan. Esei tambe tin tin atenshon di nos gobièrnu.
Den e dianan aki nos ta hibando kombersashonnan intensivo ku minister Carola Schouten tokante pobresa. Na mes momento nos komo gobernante mester wak mas leu. Boneiru mester keda un bon lugá pa bida ariba, tambe pa e futuro generashon.”


text:
NOTISIA.
BONEIRU.
DIVI DIVI AIR A KUMINSA BULA OFISIALMENTE KU E TWIN OTTER.
Awe Boneiru a risibi e prome buelo ofisial di divi divi air ku e avion twin otter.
Tabata un momentu di alegria pa donjo nan di e kompania.
Un delegashon ofisial di gobiernu di Boneiru a bai risibi e twin otter na su yegada na airopuerto flamingo.
Sin lugar a duda un adelanto pa loke ta e konekshon aereo entre e islanan.
Pabien na e famia di divi divi air y pabien na Boneiru.
FUENTE: AIMED AYUBI.
NOTISIA KU BO POR KONFIA.


text:
les di Sabbatskol
otro idioma
Les di sabbatskol kuartaal 3, aña 2022, Titula: Den e krisol ku Kristu
Les 9: Un Bida di Alabansa
Mas Estudio:
Lesa pa e siman aki:
Fil. 4:4-7, , Hos. 5:13- 6:20, Salmo 145, Echonan 16:16-34, 2 Kron. 20:1-30.
TEKSTO PRINSIPAL:
"Keda semper kontentu den Señor! Mi ta ripití: Keda kontentu!" (Filipensenan 4:4).
djabierne, 26-08-2022
Lesa Ellen G. White, "Jehoshaphat", p. 190-203, den Prophets and Kings; ''The Fall of Jericho," p. 487-498, den Patriarchs and Prophets.
"E ora ei, laga nos eduká nos kurason i lepnan pa papia e alabansa di Dios pa Su amor inkomparabel. Laga nos eduká nos alma pa ta yen di speransa i pa keda den e lus ku ta bria for di e krus di Kalvario. Nos no mester lubidá nunka ku nos ta yu di e Rei selestial, yu hòmber i muhé di e Señor di ehérsitonan. Ta nos privilegio pa mantené un deskanso kalmu den Dios."-Ellen G. White, The Ministry of Healing, p. 253.
"I miéntras mi ta adorá i engrandes'E, mi ke pa bo engrandes'é huntu ku mi. Alabá Señor asta ora bo kai den skuridat. Alab'E asta den tentashon. 'Keda semper kontentu den Señor,' e apòstel ta bisa, 'Mi ta ripití: Keda kontentu!' Esei lo trese melankolia i skuridat den bo famia? No, enbèrdat; e lo trese un rayo di solo. Por lo tantu, lo bo reuní rayonan di lus eterno for di e trono di gloria i plama nan rònt di bo. Laga mi kurashá bo pa okupá bo mes ku e trabou akí, plama e lus akí i bida rònt di bo, no solamente den bo mes kaminda, ma den kaminda di esnan ku ken bo ta asosiá. Lag'é ta bo ophetivo hasi esnan rònt di bo mihó, pa elevá nan, pa mustra nan na shelu i gloria, i guia nan pa buska, riba tur kos terenal, e sustansia eterno, e herensia inmortal, e rikesanan ku ta indestruktibel."-Ellen G. White, Testimonies for the Church, tomo 2, p. 593,594.
Pregunta pa Diskushon:
1. Ki ròl alabansa di komunidat tin den bida di e kristian? Kon lo bo deskribí e alabansa den boso sirbishi di Sabat? E ta elevador? E ta kurasbá miembronan pa mantené fieldat meimei di prueba i trouma? Si no ta asina, kiko por hasi?
2. Kiko ta nifiká "alabá Señor asta ora bo kai den skuridat" òf "alab'E asta den tentashon"? Kon alabansa por yuda nos a traves di e situashonnan akí?
3. Laga miembronan duna testimonio kon alabansa a afektá nan bida. Kiko boso por siña for di otro su eksperensia?
4. Komo klas, skohe un salmo di alabansa i pasa tempo lesando e. Kiko e ta siña bo tokante alabansa? Ki impakto alabansa tin riba bo fe?
107


text:
Awe mainta, alrededor di 10:42 Brantwer a risibí notifikashon di un palu grandi ku a kai sera kaminda na Sta. Cruz.
UO Brandweer & Rampenbestrijding Curacao is at Santa Cruz Baai.
Diferente palu a kai rònt Kòrsou despues di e yobida fuerte i Brantwer ta kòrtá kaminda palu nan ta forma un peliger òf a kai i sera un via publiko. Awe mainta, alrededor di 10:42 Brantwer a risibí notifikashon di un palu grandi ku a kai sera kaminda na Sta. Cruz. Unidat di Brantwer Barber a bai i ku yudansa di un loader i funshonarionan di VVRP a logra kita e palu i habri e kaminda aki bèk.


text:
Innovacion y tecnologia ta sigui desaroya su mes den Departamento di Asunto Social. Cu e meta pa brinda comunidad un miho servicio, e departamento ta lansa ‘Loket Social’, cual ta un servicio digital pa Bijstand. Den futuro cercano lo sigui digitalisa mas di e servicionan cu ta cay bou encargo di e departamento.
Kico esaki kiermen pa Bijstand?
Desde diaranzon 16 di februari 2022 tur persona cu kier haci un peticion nobo pa Bijstand of un peticion pa aumento di Bijstand mester haci esaki ‘online’. Tambe si como un cliente existente di Bijstand bo mester notifica seccion Bijstand un cambio, manera por ehempel, cambio di adres, cambio di number di telefon, cambio di estado civil etc, por haci esaki facilmente ‘online’.
Kico mester haci?
Sea via un computer, laptop of tablet bo ta subi Departamento di Asunto Social su website www.das.aw. Asina cu e pagina web habri bo ta klik riba Loket Social. E formulario digital mes lo guia bo pa asina bo cuminsa bo peticion pa Bijstand.
Documentonan cu bo mester tin na man
Na momento cu bo kier cuminsa cu bo peticion ‘online’ bo mester tin diferente documento na man. Si bo falta uno di nan, bo persona no lo por yena e formulario completo. Naturalmente ta posibel pa entrega documentonan ‘hard copy’ na seccion di Bijstand pero e meta mester ta pa gran mayoria haci esaki ‘online’ mes. Tene na cuenta cu mas lihe bo cumpli cu tur rekisito, mas lihe bo peticion por wordo procesa.
Bijstand ta mara na Ley
Tene semper na cuenta cu un peticion di Bijstand ta mara den Ley y cu e ta wordo duna pa famia. E cabes di cas ta e aplicante principal pero tambe informacion di cada un miembro di famia ta esencial.
Responsabilidad di parti di cliente
Si bo persona no ta den posesion di un computer, laptop of tablet, DAS ta recomenda pa acerca esunnan den seno familiar pa asisti cu esaki.
E formulario digital ta hopi simplifica pero mester tene na cuenta cu dependiendo di bo constelacion di famia, e por ta uno hopi extenso. Percura pa bo tin suficiente tempo (minimo 1 ora) disponibel na momento cu ta bay yena e formulario.
Kiosco disponibel
Pa facilita personanan cu realmente no tin acceso na un aparato electronico of no tin un persona cu por yuda den yena e formulario, DAS ta pone na disposicion di e clientenan aki dos Kiosco. Esakinan ta disponibel na DAS Eagle y DAS San Nicolas.
Cu un era nobo di digitalisacion, DAS ta enfoca den yuda tur persona cu ta acudi pa un servicio den un forma mas rapido y eficiente. Sinembargo, e ta keda semper na responsabilidad di cada cliente pa nan tuma nan mesun iniciativa den por ehempel tin tur papel na ordo of den notifica cambionan den nan situacion.
Pa mas informacion of pregunta por tuma contacto cu seccion Bijstand na telefon 528-1100/528-1110 of por manda un e-mail na [email protected]


text:
E president di Venezuela, Nicolas Maduro, ta anuncia cu lo cuminsa dos siman di cuarentena radical incluyendo siman santo. E mandatario a reitera cu e pais ta den un di dos ola di covid-19, pero ta atribui na e yegada di e variante identifica na Brasil.
Maduro ta duna siguransa cu durante 6 luna nan a mantene control di e pandemia, pero a admiti cu esey a cambia cu e yegada di e variante di Brasil. E number di persona morto tambe a aumente na Venezuela pa covid-19.
El a agrega cu a subi e ocupacion di cama na hospital, tambe a bisa cu e cifra di contagio a subi pa 27 caso pa cada 100.000 habitante durante e di tres siman di maart. El a anuncia cu lo tuma medida special, manera reactivacion di filter sanitario na actividad esencial y desinfeccion di unidad di transport publico.
El a informa cu e lo duna mas forsa na vigilancia di cumplimento di cuarentena radical y siguridad pa asina baha e movecion inecesario. Pa evita e concentracion na luga publico, y disminucion di actividad di banco y comercial no esencial.
Segun e rapport oficial, e region capital ta concentra e number mas halto di contagio. Tin 2662 caso activo na Caracas, 1190 na Miranda y 850 na LaGuaira. Venezuela a yega na 150.306 caso confirma y 1483 morto pa covid-19.


text:
Ultimo tempo nos por ripara riba rednan social e problematica di cacho y pushinan indesea cu ta termina riba caya ta for di control. E Problema di bestia riba caya no ta asina for di awo, sinembargo e ta un problema cu pa hopi aña a wordo neglisha. Ultimo tempo a mira esfuerso di diferente departamento/organisacion a cuminsa lanta cabes y tabatin diferente campaña di sterilisacion. Tambe a logra introduci un Ley di Cacho cu e meta pa controla e problema di cachonan cu tin riba caya cual riba su mes ta un bon iniciativa, sinembargo falta hopi trabou ainda.
Partido Pueblo Orguyoso y Respeta (POR) tin e problema aki hopi na pecho y tin su atencion pa cu esaki. Posicionando mi mes riba lista di POR, manera diferente persona por a wak via Facebook entre otro, cu esaki ta algo cu mi ta hopi pasiona cu ne, banda di mi profesion cu mi ta eherce cu ta siribi comunidad den Cuerpo Policial. Durante dia mi ta atende diferente caso riba diferente tereno sea ta situacion/problema social cu hendenan grandi, hobennan, adictonan ambulante y tambe bestia entre otro.
Pa loke ta bestianan particularmente, mi ta tratando di concientisa e pueblo Arubano di e problematica aki y con lo por minimalisa esaki. Ami ta kere fielmente cu conscientisacion di e doñonan di bestia, pa mustranan riba nan responsabilidad como doño responsabel. Tambe sterilisacion di bestianan di caya lo ta e solucion pa minimalisa e cantidad di animalnan indesea cu ta termina riba caya y tambe esun nan cu ta termina den e infamoso “Kill Cage”. Ami ta kere cu enbes cu Gobierno funda e “Kill Cage” so. Lo ta un miho idea pa e uza parti di e suma ey y funda e fundacionnan, cu tin na Aruba cu ta organisa campañanan di sterilisacion di cacho y pushinan di caya. Tambe conhuntamente cu e veterinarionan na Aruba, organisa campañanan algun biaha pa aña, unda cu doñonan di mascotanan por hiba nan mascotanan sterilisa na un costo reduci. Esaki sigur lo bai reduci e cantidad di bestianan indesea riba caya y na mes momento reduci animalnan cu ta termina den e “Kill Cage” na Wayaca.


text:
ORANJESTAD – Departamento di Asuntonan Economico ta informa cu desde 23 di mei 2017 Minister di Asuntonan Economico a introduci un maneho adicional/nobo referente e lugar di establecimento conforme e Ley di establecimento pa negoshi, e asina jama “Vestigingsverordening Bedrijven” (VvB).
Conforme articulo 6 di e ley aki e Minister di Asuntonan Economico ta autorisa (bevoegd) pa pone e.o. reglanan concerniendo e actividad comercial y e lugar di establecimento di e negoshi.
A base di esaki reglanan a wordo stipula pa casonan cu ta trata e lugar di establecimento di negoshi cu mester permiso conforme e ley ariba menciona, specificamente den un area residencial. Den area residencial e prioridad ta pa residencia, pesei kier evita cu un negoshi ta wordo estableci di cual su actividad por trece molester den e areanan aki door di p.e. hopi sonido of vibracion, hopi trafico of problema cu parkeo y actividad cu ta reduci e balor di e propiedadnan di residencia. E actividadnan aki ta wordo menciona den e ley di “Hinderverordening” y otro actividadnan stipula, cu lo wordo agrega na e ley aki.
Lo por duna permiso den areanan residencial pa actividadnan cu no lo causa e molesternan ariba menciona. Pa menciona algun p.e. oficina administrativo, agencia di seguro, consultorio medico, houdstermaatschappijen.
Un peticion pa un permiso conforme e Ley di establecimento ta wordo evalua y ta wordo mara na e siguiente condicionnan.
1.E peticion mester cumpli cu e Ley di establecimento di negoshi “VvB”; e maneho di establecimento di negoshi (Richtlijnen VvB) y Legesbesluit DEZHI;
- E negoshi concerni mester cumpli cu e normanan di parkeo, conforme e maneho di D.O.W.
Areanan comercial a wordo stipula y esaki nan ta parcelanan cu ta directamente na camindanan principal of otro cayanan cu ta conecta cu esakinan y di cual comercio ta e actividad principal. E camindanan/direccion nan aki a wordo stipula.
Tambe ta recorda cu entrante 23 di mei 2017 Minister di Asuntonan Economico a anuncia un moratorio riba establecimento relaciona cu benta di e.o. comestibles, conoci como supermarket/minimarket. Esaki pa un periodo di 2 anja.
Pa mas informacion por tuma contacto cu e Helpsdesk medewerker di Departamento di Asuntonan Economico. Dialuna pa diabierna durante orario cu ta atende publico 7:45 – 11:30 a.m. & 1:15 – 4:00 p.m. Riba diamars y diaranson merdia no ta atende publico.